|  |  |  |  |
| --- | --- | --- | --- |
| Slika na kojoj se prikazuje tekst, isječak crteža  Opis je automatski generiran | |  | Slika na kojoj se prikazuje tekst  Opis je automatski generiran |
| REPUBLIKA HRVATSKA  KARLOVAČKA ŽUPANIJA | |  |
| Slika na kojoj se prikazuje tekst, keramičko posuđe, porculan  Opis je automatski generiran | GRAD KARLOVAC |  |

GRADSKO VIJEĆE

GRADA KARLOVCA

PRIJEDLOG

Z A P I S N I K

sa 13. sjednice Gradskog vijeća grada Karlovca održane dana 22. rujna godine, s početkom u 09,00 sati u Velikoj vijećnici Gradskog vijeća grada Karlovca, Banjavčićeva 9.

NAZOČNI VIJEĆNICI: Dobriša Adamec, Danko Butala, Dražen Cukina, Josip Čavlović, Tihomir Čohan, Mario Goršić, Marina Jarnjević, Ana Matan, Tihomir Mamić, Mirjana Mladenović, Tomislav Novak, Josip Obranović, Albert Ofner, Predrag Pavlačić, Alenko Ribić, Marin Svetić, Romeo Štokić, Draženka Polović, Ehlimana Planinac i Dimitrije Birač (pristupa sjednici u 09:44 sati).

ODUSTNI VIJEĆNICI: Dragica Malović

OSTALI NAZOČNI: Damir Mandić, gradonačelnik, Ivana Fočić, zamjenica gradonačelnika, Vlatko Kovačić, mag.iur., viši savjetnik za pravne poslove i poslove gradonačelnika, Dijana Kujinek, mag.nov,, pročelnica Ureda Gradonačelnika, Lidija Malović, dipl.oec., pročelnica Upravnog odjela za proračun i financije, Tatjana Gojak, dipl.iur, pročelnica Upravnog odjela za imovinsko pravne poslove i upravljanje imovinom, Dario Greb, dip.ing.prom., pročelnik Upravnog odjela za komunalno gospodarstvo, Draženka Sila Ljubenko, prof. pedagog, pročelnica Upravnog odjela za društvene djelatnosti, mr.sc. Marijana Tomičić, dipl. politolog, pročelnica Upravnog odjela za razvoj grada i EU fondove, Daniela Peris, struč.spec.oec., pročelnica Upravnog odjela za gospodarstvo, poljoprivredu i turizam, Irena Grčić, struč.spec.pec., pročelnica Službe za javnu nabavu, Jasminka Maslek, dipl.oec., pročelnica Službe za unutarnju reviziju, Vesna Ribar, dipl.ing.građ., pročelnica Upravnog odjela za prostorno uređenje i poslove provedbe dokumenata prostornog uređenja, Stjepan Mrežar, dipl.oec., pomoćnik pročelnice Ureda Gradonačelnika, Ljerka Horvat, dipl.iur., viša savjetnica za pravne poslove, Dijana Pibernik, dipl.ng.građ., voditeljica Odsjeka za gradnju i energetsku učinkovitost, Daniel Juričić, dipl.oec., savjetnik za EU fondove, Lucija Krizmanić, Katarina Malenica, Tomislav Vukelić, Hrvoje Klobučar, Andreja Barberić, Vanda Basta, Kruno Kovačević, Vlatko Ivka, Jasmina Milovčić, Hrvojka Božić, Anita Štefanac, Danka Pavletić, Margarita Maruškić Kulaš, Dario Smojver, Marina Burić i Mirko Janjatović.

ZAPISNIČARKA: Mirna Mileusnić

Sjednicu otvara gospodin Marin Svetić, predsjednik Gradskog vijeća grada Karlovca, pozdravlja sve nazočne u vijećnici, te konstatira da je vijećnici nazočno 19 vijećnika od ukupno 21 vijećnik, što znači da se mogu donositi pravovaljane odluke i zaključci.

Predsjednik Gradskog vijeća grada Karlovca predložio je slijedeći:

D N E V N I R E D

1. Usvajanje skraćenog zapisnika sa 12. sjednice Gradskog vijeća Grada Karlovca,
2. Zaključak o prihvaćanju polugodišnjeg izvješća o radu Gradonačelnika Grada Karlovca za razdoblje 01. siječnja – 30. lipnja 2022. godine,
3. Polugodišnji izvještaj o izvršenju proračuna Grada Karlovca  za 2022. godinu,
4. Odluka o  prihvaćanju Dvogodišnjeg izvješća o provedbi Akcijskog plana energetski i klimatski održivog razvitka Grada Karlovca (eng. Sustainable Energy and Climate. Action Plan - SECAP),
5. Odluka o izradi Urbanističkog plana uređenja ''Poslovna zona Mekušje - II.A etapa (2.18.A)'',
6. Odluka o  provedbi postupka nabave za dobavu i ugradnju fotonaponskih ćelija koja će se provesti u okviru Programa „Energija i klimatske promjene“,
7. Odluka o osnivanju i imenovanju članova Gradskog povjerenstva za procjenu šteta od prirodnih nepogoda,
8. Odluka o povećanju temeljenog kapitala trgovačkog društva GeotermiKA za energetiku d.o.o. Karlovac,
9. Odluka o provedbi postupka  nabave izvođenja radova obnove na kulturnom dobru zgrade na adresi Gornja Gaza 3, Karlovac,
10. Odluka o provedbi postupka  nabave izvođenja radova obnove na kulturnom dobru zgrade gradske uprave, Trg bana J. Jelačića 7, Karlovac,
11. Odluka o provedbi postupka  nabave izvođenja radova obnove na kulturnom dobru zgrade Gradskog muzeja, Trg J. J .Strossmayera 7, Karlovac,
12. Odluka o provedbi postupka  nabave izvođenja radova obnove na kulturnom dobru zgrade Hrvatskog doma, Ul. F. Kurelca 4, Karlovac,
13. Odluka o provedbi postupka  nabave izvođenja radova obnove na kulturnom dobru zgrade KAMOD, Ul. J. Kraša 2, Karlovac,
14. Odluka o provedbi postupka javne nabave radova na izgradnji dječjeg igrališta Hrnetić,
15. Odluka o provedbi postupka javne nabave radova na sanaciji odlagališta otpada Ilovac – izgradnja kazete, I. faza,
16. Odluka o provedbi postupka javne nabave radova na energetskoj obnovi zgrade Javne vatrogasne postrojbe Grada Karlovca, Gažanski trg 11, Karlovac,
17. Odluka o provedbi postupka javne nabave radova na rekonstrukciji ulice Naselja Marka Marulića 10 – 10f,
18. Zaključak o prihvaćanju Godišnjeg izvješća o ostvarenju plana i programa rada Dječjeg vrtića Četiri rijeke za 2021./2022. pedagošku godinu,
19. Zaključak o prihvaćanju Godišnjeg izvješća o ostvarenju plana i programa rada Dječjeg vrtića Karlovac za 2021./2022. pedagošku godinu,
20. Rješenje o imenovanju Povjerenstva za provođenje javnog natječaja i za utvrđivanje liste reda prvenstva za kupnju stana iz programa društveno poticane stanogradnje (POS) na području Grada Karlovca,
21. Rješenje za odobrenje prekoračenja najviše dopuštene razine buke na manifestaciji „#BeActive Night“ Karlovačkoj športskoj zajednici Karlovac.

Predsjednik Gradskog vijeća stavlja na raspravu prijedlog dnevnog reda.

Budući da nije bilo rasprave, članovi Gradskog vijeća su sa 19 (devetnaest) glasova ZA glasali za predloženi dnevni red. Predsjednik utvrđuje da je dnevni red usvojen sa 19 (devetnaest) glasova ZA.

Prije prelaska na rad prema usvojenom dnevnom redu predsjednika Gradskog vijeća, a u skladu sa člankom 80. Poslovnika o radu Gradskog vijeća grada Karlovca održat će se aktualni sat.

Prije davanja riječi vijećnicima koji su se javili za aktualni sat, predsjednik Gradskog vijeća obavještava sve prisutne da Udruga osoba sa invaliditetom Karlovačke županije provodi manifestaciju dana otvorenih vrata za 2022. godinu s ciljem podizanja svijesti građana, mladih, partnera i suradnika o mogućnostima i izazovima s kojima se osobe sa invaliditetom suočavaju u svakodnevnom življenju kako bi zajedno gradili inkluzivnije društvo za sve građane zajednice u kojoj žive. Ovom prilikom predsjednik Gradskog vijeća napominje da će nas članovi Udruge osoba sa invaliditetom posjetiti danas u 12 sati te poziva sve da budu prisutni.

**AKTUALNI SAT**

**ALENKO RIBIĆ:**

Pozdrav svima. Tijekom svoje karijere sudjelovao sam u radu mnogih stožera pa tako i stožera koji su bili za obranu od poplava posebno u Gunji ovoga, čak i u Obrenovcu u Srbiji kad smo slali svoje snage, kad smo evakuirali ljude i kad smo pojačavali nasipe. Moje konkretno pitanje vezano uz ove poplave koje su bile za gradonačelnika. Kako je došlo do krive procjene razine vodostaja rijeke Kupe? Što je navedeno u izvješću stožera civilne zaštite grada Karlovca? Nadam se da je provedena neka raščlamba i da komentirate izjavu direktora Hrvatskih voda gospodina Đurokovića vezano o problemima imovinsko-pravnim, pravnih odnosa da se kasni sa izgradnjom nasipa. U ovoj drugoj, drugo pitanje za gospodina Klobučara iz Toplane. Tu nisam stručnjak i nemam iskustva, ali imam informaciju da fale varioci na radilištima čak da su neke firme napustile, ne znam da li je to točno, vi ćete reći, da su neke firme napustile radilišta, odnosno koja je vaša neka procjena kada bi vrelovod, prva faza obnove vrelovoda mogla bi završena. Evo, hvala lijepo.

**MARIN SVETIĆ, predsjednik Gradskog vijeća:**

Hvala lijepo. Ja pozivam gospodina gradonačelnika, izvolite. U redu. Izvolite gospođo zamjenice.

**IVANA FOČIĆ, zamjenica gradonačelnika:**

Evo lijepi pozdrav svima. Mi smo u proteklim danima već komunicirali aktivnosti stožera vezano uz ovu poplavu. Ono što ja mogu u ovom trenutku reći, nemam ispred sebe kompletno izvješće koje naravno imamo, da je zaista od samog početka, od šesnaestog ujutro smo krenuli sa svojim aktivnostima, odnosno u ranim jutarnjim satima smo obišli prvo sva gradilišta u gradu Karlovcu vezano uz radove na aglomeraciji i na revitalizaciji vrelovodne mreže. Zajedno, uključili smo tu i direktora, odnosno predstavnike Gradskih tvrtki, odnosno Vodovoda i kanalizacije i Toplane. Nakon što smo obišli velik dio tih gradilišta i utvrdili da je već tada kiša nanijela veliku štetu, jasno smo ispred stožera uputili pisanu uputu svim direktorima da reagiraju prema izvođačima, da prate stanje kako bi se zaštitili i ljudi i imovina s obzirom da se radi i otvorenim gradilištima, iskopima koji su evo, po cijelom gradu. Nakon toga je sazvan uži stožer sukladno i procedurama i Zakonu o civilnoj zaštiti svim pravilnicima gdje smo utvrdili da odmah krećemo u pripravnost. U pripravnosti su bile sve snage Gradskog stožera i angažirali smo za ovu poplavu jedan dio naših snaga obzirom da je taj broj bio potreban. Ono što nismo, nismo upućivali zahtjev za angažmanom županijskoj razini zato što postoji jasno propisana procedura i postoji načelo kojeg se mi držimo, a to je načelo solidarnosti. Nismo htjeli ništa zlouporabiti. Na terenu je bilo ukupno oko 100 osoba koje su bile operativne snage stožera, od toga 19 profesionalnih vatrogasaca 30, 38 dobrovoljnih vatrogasaca, 36 djelatnika gradskih tvrtki i 6 povjerenika, odnosno koji su ujedno i predsjednici mjesnih odbora na područjima koja su bila ugrožena poplavom. Tijekom cijelog dana i u koordinaciji s Hrvatskim vodama na te lokacije pravovremeno dostavljen velik broj vreća. Mi još uvijek imamo 3000 vreća u pripravnosti koje nisu bile potrebne na lokacijama. Vatrogasci su zaprimili 43 intervencije te su ljudi također tražili da im se te vreće postave oko kuće što su oni također i učinili. Što se tiče samog stožera civilne zaštite na naš broj je došlo 5 poziva od toga su 3 bila od iste osobe. Tu se isto interveniralo, ogradila se čovjeku i kuća na vrijeme i nakon toga je tražio, obzirom da je voda ušla u stambeni objekat i vatrogasci su nakon toga kad je bilo prilika odmah reagirali i uklonili tu vodu. Znači bez obzira na stanje mi smo do kasnih večernjih sati osamnaestog, do osamnaestog isto tako bili u kontaktu sa svim povjerenicima, sa svim vatrogascima. Ono što je sa terena dolazilo u kontinuitetu da ima dosta operativnih snaga, da ima dosta i opreme i materijala i svega potrebnog. Nakon što je završila ugroza evo, već 19. počeli smo sa uklanjanjem i vreća i čišćenjem i prometnice i svega onoga po mogućnostima kako se voda povlačila. Također i ovih dana sukladno i potrebama reagiramo. Vatrogasci su isto također na terenu. Povjerenici civilne zaštite također. Evo jučer smo komunicirali i dobili neke informacije isto od strane njih i reagirali. Tako da evo, u tom, u tom kontekstu stožer je još uvijek imao raspoloživih snaga za intervencije i bio je spreman i za sve sljedeće aktivnosti sukladno propisima. Hvala.

**MARIN SVETIĆ, predsjednik Gradskog vijeća:**

Hvala lijepo od strane stožera. Izvolite gospodine gradonačelniče sada.

**DAMIR MANDIĆ, gradonačelnik:**

Ja vas isto sve srdačno pozdravljam i ja ću iskoristit ovu prigodu, zahvaliti se svim članovima stožera Grada Karlovca na čelu sa zamjenicom Fočić koja je načelnica stožera i naravno svim aktivnim sudionicima zadnjih nekoliko dana. Tu naravno prije svega mislim na naše vatrogasce, na zaposlenike gradskih komunalnih tvrtki, naravno i na sve povjerenike civilne zaštite i sve one koji su na bilo koji način bili uključeni u aktivnosti obrane od poplava. Ono što ja mogu ovdje reći vezano uz procjene, čini mi se da je pitanje išlo u tom, u tom smjeru mislim da je posljednjih dana puno toga rečeno sa razno raznih osnova. Procjena naravno kao takva pokazala se poprilično neprecizna. Jako je važno znati da u toj nekoj vertikali, mogu to tako reći, odlučivanja, odgovornost za procjenu vodostaja, naravno, preuzimaju Hrvatske vode, one su to i ovaj put učinile. Zašto je ta procjena bila toliko neprecizna sad je tu puno, puno razloga, puno pojašnjenja. Prema onoj, kad govorimo o analizi, koja je u utorak napravljena zajedno sa Hrvatskim vodama, tu je i element kiše na Korani, ali i element koji se otvorio naknadno, a to je ovaj dio oko hidroelektrane Lešće gdje je u noći sa subote na nedjelju ispušten preljev sa hidroelektrane. Ono što mislim da je ovdje nakon svega, mogu to tako reći, jako, jako važno imati na umu i to će, meni se barem tako čini iako nisam stručnjak, kod svakih sljedećih sličnih situacija biti jako, jako ovoga, problematično, a to su definitivno te padaline koje je jako teško ili količinu padalina o tome govorimo, koje jako teško predvidjeti. Naime, ovo što se dogodilo i u Ozlju i u okolnim općinama samo po sebi ustvari postavlja neka, neka, neka druga pitanja. Je li to Državni hidrometeorološki zavod, jesu li to Hrvatske vode, ja u taj dio stvari ne bi htio ulaziti, ali činjenica je da procjena nije bila dobra. Ono što je i gospođa Fočić rekla, a mi u Karlovcu znamo da mi na 750 ne punimo vreće, mi točno znamo na 750 koje su ceste poplavljene i što tada trebamo činiti odnosno, tada treba osigurati komunikaciju sa odsječenim naseljima, ali mi smo bez obzira punili vreće iako je procjena bila na 750. Što se tiče ovog pokušaja, mogu to tako reći, neuspjelog pokušaja sa ovim tzv., sad više nisu box barijere, sad su tuljci valjda, već kako se to zove. Ja ću tu, ja sam to već i komunicirao i prema Hrvatskim vodama, komunicirao sam prema našim vatrogascima i u te procjene opet ne mogu ulaziti, ali ono što mogu reći sa ove govornice, a na temelju iskustava iz 2018. jer to je nekako bila prva poplava koja je mene dočekala kao gradonačelnika, ali i prije. Mi smo i ovaj put i prije najviše polagali u procjene naših vatrogasaca. To je bilo dosad tako i što se mene kao gradonačelnika tiče i nas u stožeru to će i ubuduće biti tako. Nije pitanje je li sad u ovom konkretnom slučaju, ovih, tih box barijera, je li trebalo napuniti ovoliko vode ili onoliko, meni je jako važno da su naši vatrogasci na terenu. Oni su u konačnici u vodi do koljena u najmanju ruku i njihove procjene su nama uvijek bile mjerodavne i u tom kontekstu ja im stvarno nemam tu što zamjeriti, ali ono što je činjenica i nama u stožeru i vatrogascima i ja vjerujem sad i stručnjacima da u brzim tim reakcijama, u brzim reakcijama definitivno box barijere koje se pune pijesku su ustvari nešto na što možemo više, više računati. Tako da tu negdje, tu negdje ćemo u nekakvom narednom slučaju voditi se iskustvom iz ovih poplava. Što se tiče ovog pitanja vezano za izjavu gospodina Đurokovića da, ja mogu, ja mogu sa svoje strane samo komentirati da sam i sam kao gradonačelnik, ima tome malo više od dvije godine, primio jednu delegaciju predstavnika stanovnika naselja Brodarici i oni su nama isprezentirali koji su njihovi, koji su njihovi zahtjevi odnosno, gdje oni smatraju da taj projekt onako kako je zamišljen njima nije prihvatljiv. Mogu reći da su Hrvatske vode u tom dijelu isto tako komunicirale s njima. Mogu reći da sam ja, ima tome, pa prije ljeta isto tako odradio jedan, jedan, jedan razgovor sa predstavnicom stanovnika i da su Hrvatske vode odustale od tog projekta koji je prvotno bio zamišljen. Znači tu je, krenulo se u novo, novo projektiranje na temelju tih, jesu li to opravdani ili neopravdani zahtjevi, ja u to ulaziti neću. Ono što nama sad predstoji i to smo, to sam u utorak i zatražio, odnosno predložio Hrvatskim vodama, načelno su oni to prihvatili, a to je da mi kroz nekih, to će vjerojatno ja očekujem biti dva tjedna, možda tri, vjerojatno ovdje u ovoj Gradskoj vijećnici, zaista pozovemo sve iz naselja Brodarici i da prokomentiramo i to što je bilo, ako bude potrebno, ali i ovo što se projektira sad. Činjenica je, činjenica je da klimatske promjene koliko god to ovako malo zvučalo alibi, ali nije alibi, definitivno se pokazuje da nije alibi, činjenica je da nama, opet govorim o velikim količinama padalina u malo vremena će i ubuduće i ubuduće stvarati probleme. Tu će se sad otvoriti pitanje na koji način i kako reagirati do izgradnje nasipa u Brodarcima, odnosno što učiniti do tada, ali meni se čini da isto tako jako važno da i u ovaj, taj sljedeći korak u projektiranju i zida i nasipa, da tu priču, odnosno da ta pitanja koja jesu, da ih dovedemo do kraja da to zaključimo i da se može nastaviti dalje raditi. Mi smo ovdje naravno fokusirani na Brodarice u ovom slučaju, ali isto tako nemojmo zaboraviti da je u subotu, nedjelju, ponedjeljak u potpunosti nebranjeno bilo 12 kilometara bilo od Selca do Rečice i da je taj dio u jednom trenutku isto tako bio, bio izazovan. Dolje znači te tri grupe koje se rade one, one idu svojim tempom, vidit ćemo sad. Voda se spustila prema nekim prvim, prvim prognozama, odnosno analizama, nije došlo do nekog većeg oštećenja, oštećenja samih gradilišta, iako je u jednom dijelu cesta potkopana i ona će sigurno morati biti pod nekim posebnim režimom. Evo, da ja sam ne dužim, ja toliko, ako niste zadovoljni ili ste zadovoljni kako. Hvala.

**MARIN SVETIĆ, predsjednik Gradskog vijeća:**

Može, izvolite. Nadopuna.

**ALENKO RIBIĆ:**

Evo samo jedan mali savjet. Gospođa Fočić meni ... hodogram postupanja koji je napravljen to je u redu, ali kad se radi raščlamba onda se treba kritički napraviti, istaknuti dobre stvari i loše stvari. U tim lošim stvarima istaknuti tko je zakazao, koje službe su zakazale, da bi se na temelju naučenih lekcija radile neke buduće strategije. A isto tako ne treba stalno isticati hvala vatrogascima, hvala policajcima, hvala hitnoj službi, oni su plaćeni za to. Ja kad sam bio u specijalnoj policiji, ne treba se zahvaliti ATJ Lučko što je došla na Lemić brdo. Oni su osposobljeni za to, u njih se ulaže, to im je posao. Evo samo malo, hvala lijepo.

**MARIN SVETIĆ, predsjednik Gradskog vijeća:**

Hvala lijepo. Ja pozivam direktora, gospodina Klobučara, izvolite. Vezano uz drugo pitanje.

**HRVOJE KLOBUČAR:**

Evo dobro jutro svima. Znači prvo pitanje je vezano za, da nedostaje varioca. Ne, nije problem u nedostajanju varioca, barem ja nemam takve informacije, dakle obje grupe izvođača su bile dobro ekipirane i sa ljudima i sa strojevima ... opremljene. Problem je sa cijevima. Dakle cijevi su zbog generalnih poremećaja na tržištu, primarno rata u Ukrajini, tamo je par čeličana vrlo bitnih za tu industriju, kasnili jako puno. Kasni generalno svega i svačega, svih mogućih materijala pa tako i cijevi, uglavnom zbog toga sa prosječnim kašnjenjima od preko dva mjeseca, iako je baš ovoga, jedna grupa izrazito rano naručila materijal, gdje je cijeli projekt zapravo u zakašnjenju za ovu godinu. Dakle, ono što se naravno napravilo u jednom trenutku se nekakve već načete rovove zatvorilo jer se vidjelo da cijevi neće doći na vrijeme jer naravno ide ogrjevna sezona i to je trebalo napravit. Dakle nemamo informacija da su, da je problem u zavarivačima dapače, čak ... od izvođača i pritužbe da im ljudi stoje, a da cijevi ne dolaze, da što će itd., ali ugovor je takav kakav, dakle to je njihov problem. Vezano za prvu fazu obnove vrelovoda za 2023. godinu, znači ona će u potpunosti biti završena tek negdje tamo krajem 10. mjeseca u cijelosti. Znači potrebno je, nakon cijevi, je potrebno spojnice riješiti. Za to imate one stožaste ... spojnice potrebno, one se dosta polako, to su dosta komplicirane spojnice ovoga, pa to traje. One se dosta polako ovoga, završavaju jer takva je tehnologija. Uglavnom nakon toga se zatrpava rov pa potom tek asfaltira. Znači To se očekuje tamo negdje tek krajem desetog mjeseca, čak možda i u jedanaestom, naravno grijanje će krenuti puno prije. Bitno je da su cijevi spojene za grijanje, a ostalo može ići polako. Evo, nadam se da sam odgovorio, ako ne.

**MARIN SVETIĆ, predsjednik Gradskog vijeća:**

Hvala lijepo, zadovoljni. Hvala lijepo. Pozivam uvaženu vijećnicu, gospođu Draženku Polović, izvolite.

**DRAŽENKA POLOVIĆ:**

Sve vas srdačno pozdravljam. Evo, imam tri pitanja. Prvo pitanje upućujem gradonačelniku.

**MARIN SVETIĆ, predsjednik Gradskog vijeća:**

Idete ispred kluba, pardon. Ispred kluba.

**DRAŽENKA POLOVIĆ:**

Da, ispred kluba.

**MARIN SVETIĆ, predsjednik Gradskog vijeća:**

Da, dobro, hvala.

**DRAŽENKA POLOVIĆ:**

Ovoga, prvo pitanje upućujem gradonačelniku ili koga on delegira i također se odnosi na poplave. Znači 18. 9. Karlovac i pogotovo naselja koja se nalaze na desnoj obali kupe od Brodaraca do Jelse bili su izloženi takvom naletu vode većem. S obzirom na to da je vodostaj bio niži nego što je to bilo 2015. godine, a ugroze od poplave je bila jednaka kao i 2015. godine, zanima me što se to tu dogodilo, ali to nije jedino što konstantno pogađa ta naselja. Znači ta su naselja, meni se čini, potpuno zanemarena od ove gradske vlasti. Naselja desetljećima bez nogostupa, bez autobusnih linija, tamo 4 kilometra od centra grada, 23 kuće nemaju kanalizaciju. Naravno, moram spomenuti D6 izgradnju cesta i sada i poplave. Ja ne znam kada će prestati eksperimentiranje i kada će Grad Karlovac zauzeti aktivniju ulogu u rješavanju problema tih gradskih naselja. Nekad su krive Hrvatske ceste, Hrvatske vode. Mislim, jesmo se mi nešto zamjerili tamo ovoga, državnim institucijama da imamo takve užasne probleme koji devastiraju imovinu i kvalitetu života ljudi u tim naseljima. To je moje prvo pitanje. Moje drugo pitanje upućujem pročelnici Sila. Iz medija smo saznali da je podignuta optužnica protiv štićenika centra za beskućnike i koji je uzeo pravdu u svoje ruke. Htio je skrenuti pozornost jer se u udruzi koja vodi centar za beskućnice, beskućnike po njegovim riječima odvija kriminal. Mene zanima, s obzirom da je ta udruga u posljednjih dvije godine dobila 320 tisuća kuna, zanima me možemo li dobiti na uvid i imate li izvješće o utrošenim sredstvima unazad 5 godina s obzirom da se tu, da udrugu vode ljudi kojima, protiv kojih su dignute i neke optužnice i vode se kazneni postupci. I moje treće pitanje odnosi se, upućujem pročelnici gospođi Tanji Gojak ili gradonačelniku. Zanima me je li Grad dodijelio pravo građenja na katastarskoj čestici 3645/1 na putu Kozjače pored koje se nalazi, pored poduzeća Niskogradnja d.o.o., koja s Gradom Karlovcem ima odličnu suradnju u vrijednosti od 3 miliona kuna u zadnjih dvije godine, a na toj čestici je po našim saznanjima koja pripada Gradu sagrađena poslovna zgrada, poslovna zgrada i bazen. Pa me zanima je li to konačno grad Karlovac dobio ovoga, bazen, a da mi to ni ne znamo. Da je ovoga, pa da javimo građanima da se dođu na gradski bazen i kupati. Evo, zahvaljujem.

**MARIN SVETIĆ, predsjednik Gradskog vijeća:**

Hvala lijepo. Ja pozivam gospodina gradonačelnika, izvolite.

**DAMIR MANDIĆ, gradonačelnik:**

Ne mogu prihvatiti vašu tvrdnju da gradska vlast ne vodi brigu o ovom dijelu grada koji ste vi naveli. Da vjerojatno ne bi, da nije bilo ovih poplava ne bi bilo ni vašeg pitanja današnjem aktualcu. Naš nekakav stav je stvarno da nastojimo ravnomjerno gledati svaki dio našeg grada. Što se tiče kanalizacije mislim da smo o tome puno, puno puta govorili, puno puta smo u konačnici navodili razloge koji jesu sporni zašto se ne radi kanalizacija, odnosno kad bi se mogla raditi kanalizacija. Što se tiče nogostupa ista stvar. Vi ste postavili pitanje koji su razlozi što, zašto se dogodilo ovo što se dogodilo i čak ste išli korak dalje što mi se sviđa u promišljanju. Kad su bile one najveće poplave 2015. dolje nije bilo ovakvih problema. Što se promijenilo u međuvremenu. Jedna od činjenica koja se u međuvremenu promijenila je da je nasip na lijevoj obali napravljen. To je jedna od bitnih činjenica i naravno da je onda to izazov na neki način da s druge strane isto tako trebalo bi raditi taj nasip. Ja sam maloprije govorio nešto o tom, o tom, o tom, o tom problemu. Mogu samo sa svoje strane komentirati u smislu da mi stvarno nastojimo voditi brigu o svima. Sigurno nismo oni koji će zapustiti nekakav prostor samo zbog nekakvih razloga, ali isto tako smo svjesni ograničenja, ograničenja koja imamo. Nama su jednako važni Brodarci kao i Novi centar kao i Pokupska dolina. Nemam tu ništa drugo odgovoriti osim da sad krenem u nekakva politikanstva, mislim da to, od toga nema nitko ništa. Što se tiče ovog drugog pitanja, nemam pojma o čemu pričate. Pročelnica ako zna neka odgovori.

**MARIN SVETIĆ, predsjednik Gradskog vijeća:**

Hvala lijepo. Pozivam pročelnicu, gospođu Draženku Sila Ljubenko, izvolite.

**DRAŽENKA SILA LJUBENKO:**

Lijepi pozdrav, dobar dan svima. Evo, zaista vi ste sada spomenuli neku situaciju koju nemamo informaciju, ali ono što znamo, gospodin Birač je jučer u tijeku dana poslao upit da pripremimo dokumentaciju izvješća. Dakle o onome što Grad sufinancira prema istoj udruzi za posljednjih 5 godina. Mi smo to zaprimili, ja sam se javila gospodinu Biraču. Pripremit ćemo svu tu dokumentaciju. Javimo vam se početkom tjedna i svakako možete dobiti na uvid. Evo, hvala vam.

**MARIN SVETIĆ, predsjednik Gradskog vijeća:**

Hvala lijepo. Pozivam uvaženu pročelnicu, gospođu Tanju Gojak. Izvolite.

**TATJANA GOJAK:**

Dobar dan svima. Hvala lijepa na postavljenom pitanju. Vezano za ovu nekretninu evo, znam o čemu se radi. Naime, Upravni odjel za imovinsko-pravne poslove nije dao nikakvo pravo građenja u pogledu ovoj izgradnji bazena ili bilo kakve druge nekretnine ovaj, objekta na toj nekretnini, ali ono što mogu izvijestiti da se već dugi niz godina vodi sudski postupak u pogledu te nekretnine, pa evo predlažem da pročelnica Kujinek pripremi dokumentaciju pa vam da na uvid. Evo, možda za kroz koji dan ili do sljedećeg Gradskog vijeća. Znači sudski postupak se vodi već dugi niz godina. Znam da je već bila i prvostupanjska presuda, mislim da je i drugostupanjska već u nekoj fazi, evo pa. Dobit ćete sve informacije, ali uglavnom nismo dali nikakvo pravo građenja. Sudski postupak je u tijeku. Hvala.

**MARIN SVETIĆ, predsjednik Gradskog vijeća:**

Hvala lijepo, zadovoljni. Izvolite, nadopuna.

**DRAŽENKA POLOVIĆ:**

Prvo bih htjela reći gradonačelniku da moja pitanja od prvog dana otkad sam vijećnica se odnose na kvalitetu radova i uopće odnos na, na te dijelove grada, tako da nisam politikantski to sada, doista sustavno postavljam to pitanje oko tih dijelova grada, a ono što bi htjela samo skrenuti pažnju da mi također od prvog dana tražimo da registar nekretnina grada bude javan i tražimo da se to vidi, pa možda eto ima razloga i zašto nije javan.

**MARIN SVETIĆ, predsjednik Gradskog vijeća:**

Hvala lijepo. Pročelnica Gojak, izvolite.

**TATJANA GOJAK:**

Evo, hvala lijepa još jedanput ovom pitanju. Što se tiče samog registra nekretnina, kao što smo već stavili u plan upravljanja imovinom i pokrenuli smo javnu nabavu, evo do kraja godine upravo je u tijeku znači taj proces i objavit ćemo i javni registar nekretnina, evo. Hvala.

**MARIN SVETIĆ, predsjednik Gradskog vijeća:**

Hvala lijepo. Nije bilo pitanje, bilo je pojašnjenje na, na postavljeno pitanje. Hvala lijepo. Ja pozivam dalje gospođu, uvaženu vijećnicu, gospođu Marinu Jarnjević, izvolite.

**MARINA JARNJEVIĆ:**

Srdačan pozdrav svima. Pred par mjeseci sam pitala s ove govornice za stanje u vojarni Luščić za ruševne objekte, a prema informacijama najnovijim koje imam završena je javna nabava i odabran je izvođač. Pitanje bih postavila gradonačelniku ili osobi koju smatra, koju će on delegirati. Kada će se ukloniti objekti u vojarni Luščić, hvala.

**MARIN SVETIĆ, predsjednik Gradskog vijeća:**

Hvala lijepo. Izvolite gospodine gradonačelniče.

**DAMIR MANDIĆ, gradonačelnik:**

Pa dobro nismo to komunicirali. Prema informacijama koje ja imam, ali pričekat ćemo sad sljedeći ponedjeljak, u ponedjeljak trebalo krenuti rušenje objekata u vojarni Luščić. Radi se o okvirnom sporazumu. Mi smo u ovom trenutku osigurali ove godine sredstva koja su, s kojima ćemo ukloniti objekte koja su na prostoru gdje bi trebao ići vrtić, odnosno škola. Mogu samo reći na tu temu da smo sa Ministarstvom graditeljstva jednako tako odradili sastanak jer smo na neki način trebali njihovu suglasnost za rušenje onih objekata koja, koji su još na državnoj parceli. Tražili smo i sredstva da sudjeluju. Još nismo dobili odgovor, ali ono što je bitno, ove godine znači u proračunu su predviđena sredstva za uklanjanje objekata na prostoru gdje im ide vrtić, odnosno kasnije škola i nastavit će se o, s obzirom da se radi o okvirnom sporazumu, uklanjanje sljedeće godine.

**MARIN SVETIĆ, predsjednik Gradskog vijeća:**

Hvala lijepo. Zadovoljni, hvala lijepo. Pozivam dalje uvaženog vijećnika, gospodina Tomislava Novaka, izvolite.

**TOMISLAV NOVAK:**

Lijepi pozdrav svima. Imao bih dva pitanja za gradonačelnika. Gradonačelniče, je li vam neugodno što svojim načinom upravljanja grada ostavljate ožiljke na gotovo svakom dijelu Karlovca i pritom sustavno izbjegavate bilo kakvu odgovornost? Pod tim ožiljcima koji ostavljate po Karlovcu mogu vam recimo nabrojati samo neke. Boriln, za Borlin što se događa s D6 krivi su investitori, krive su Hrvatske ceste. Za Zvijezdu što se događa, u Zvijezdi godinama krivi su privatni vlasnici. Za Turanj nekidan smo bili tamo krivi su izvođači, krivi su nadzori. Za Foginovo, Koranu, kriv je privatni investitor. Za Grabrik neki dan smo bili, ona zgrada i oni ... ispred zgrade 30 godina, krivi su stanovnici. Sada za poplavu u Brodarcima krivo je vrijeme, kriva, kriva je procjena. Zanima me znači da li vam je neugodno šta ostavljate ožiljke u svakom dijelu Karlovca. Vezano za drugo pitanje, da li se kao predstavnik grada barem djelomično smatrate krivim za poplavu. Dok možemo gledati vaše izjave imam osjećaj da jednostavno to nema veze sa gradonačelnikom i uvijek neko drugi kriv. Da li snosite neki dio odgovornosti i da li mislite da bi se trebalo ljudima u Brodarcima javno ispričati jer ih je stvarno iznenadilo nešto što nisu očekivali. Već zadnjih 20, 30 godina nikad tako velika poplava nije bila i oni nemaju pojma otkud je ta voda uopće došla. A kod tehničkog pitanja zanima me recimo u brodarcima i zašto je zid građen na nižoj strani Kupe? Bilo bi logično, mnogi me pitaju zašto zid nije građen na nižoj strani, a građen je na višoj, na višoj strani Kupe. Hvala vam.

**MARIN SVETIĆ, predsjednik Gradskog vijeća:**

Hvala lijepo. Izvolite gospodine gradonačelniče.

**DAMIR MANDIĆ, gradonačelnik:**

Koliko sam uspio pohvatati ožiljci, kriv i to je to. Nikad nisam, pa neću ni danas, ovakve situacije usmjeravati, odnosno potencirati na ovoj razini da ja sad vratim vama istom, istom mjerom. Jesam li kao gradonačelnik, s pozicije gradonačelnika odgovoran za sve što se događa u gradu, da i nikad nisam bježao od odgovornosti i nikad se nisam skrivao iza bilo koga. Ljudi koji me znaju, koji na koncu i ne dijele moje političke stavove, upravo to mi kažu, da je to fer. Znači nikad se nisam skrivao i nikad nisam upirao prstom u nekoga. Samo zato da bi ili da bi pravdao sebe. Ono što je činjenica, sve što ste vi sad rekli, kako god okrenuli, koliko god vi to pokušali sad ionako politikanski sebi u prilog okrenuti je točno. Sad bi ja opet D6 izvođača nismo birali mi i tako. Nema smisla. Mislim da nećemo se tu, nećemo se tu sporazumiti. Što se tiče ožiljaka o kojima vi govorite, ja ću vam samo odgovoriti da iz pozicije Gradske uprave, a onda i mene osobno, a to možemo kasnije pod izvješćem gradonačelnika. Od kraja Domovinskog rata u gradu Karlovcu se nije ovoliko radilo. Od kraja Domovinskog rata se nisu rješavali komunalni problemi koji se sad rješavaju. I sad smo evo, bili smo u 10 mjesnih odbora, gradskih četvrti i bez imalo patetike sam građane molio za strpljenje i danas ih molim za strpljenje. U jednom dijelu razumijem njihovo nestrpljenje, ali sam im isto tako rekao da u jednom dijelu ne razumijem njihovo nestrpljenje. I stvarno s te strane, ne, nije mi neugodno. Ovoliko se nikad nije radilo i ovoliko se nikad nije, nisu se rješavali pravi komunalni problemi. Znači mi sad imamo situaciju da smo uspjeli osigurat Europske novce za kanalizaciju u Jamadolu. 7 minuta od Korza. I s te strane mi nije neugodno. Da, problema ima. Imamo i mi problema sa izvođačima. Evo maloprije vam je direktor Toplane rekao koji su problemi, realni problemi. To nisu problemi u Karlovcu. Otiđite u Zagreb. Ljudi 3 tjedna nemaju tople vode. Jesmo li mi za to odgovorni? Da, odgovorni smo što smo krenuli u projekt, evo. Tako da ako ćemo govoriti o odgovornosti, naravno da sam odgovoran i nikad nisam bježao od odgovornosti, dapače, dapače. Što se tiče krivnje, krivnju možemo tumačiti politički, možemo je tumačiti ovako, možemo je tumačiti onako. Ja opet stojim kod toga da kao gradonačelnik sam odgovor za sve što se događa u gradu. Što se tiče poplave, isprike našim stanovnicima u Brodaricima. Ja sam bio u Brodarcima proteklih dana. Ni mi, a ni oni, kao što ste i sami rekli, nismo svjesni, odnosno ne znamo zašto se to dogodilo. Vi sad postavljate neka tehnička pitanja. Zašto je rađeno ovamo, zašto je rađeno, zašto nije na drugoj strani. Pa u prethodnom odgovoru sam vam rekao da imamo situaciju koju imamo. Znači u prethodnom odgovoru sam rekao da imamo situaciju koju imamo. Znači ja sam kao gradonačelnik, e sad vidite evo, recimo zgodna situacija. Nisam trebao, jer je to sad, ja bi mogao reći, odgovornost Hrvatskih voda. Ne, to je moja odgovornost. Ja sam primio predstavnike stanovnika naselja Brodarici u mom uredu i lijepo smo sjeli. Svatko je argumentirao svoje. Imamo što imamo. Projekt se mijenja. Okej, na njihov zahtjev. Opet iz moje perspektive je li opravdano ili nije, o tom, potom vidjet ćemo. Tako da ako ćemo zaključiti. Da, kao gradonačelnik sam odgovoran za sve što se događa u gradu, ali kao gradonačelnik, kao gradonačelnik sam odgovoran i za to što nikad ovoliko se nije radilo i uslijed tih radova imamo probleme koje imamo. Hvala.

**MARIN SVETIĆ, predsjednik Gradskog vijeća:**

Hvala lijepo. Zadovoljni, nadopuna, okej. Izvolite.

**TOMISLAV NOVAK:**

Htio bi vam samo pojasniti i to. Pričate po mjesnim odborima zadnjih 2 tjedna kako idem. Rad ne znači da će i biti rezultata. Ovisi o načinu na koji radiš. Ja sam pedagog i djeci objašnjavam da ako svirao sat vremena ne znači da će napraviti isto kao neko tko je svirao 5 minuta, ali ako je kvalitetno radio ono što radi. Znači nije stvar da se radi nego kako se radi. To što je cijeli grad raskopan, a pitaju neki ljudi što nije moglo parcijalno, da više ne možemo po gradu. To ne znači da se okej, samo isprika, mi puno radimo, ne znači da radite kvalitetno. Barijere nisu tuljci, tuljci nisu barijere. Već u tom segmentu se ne razumije zašto nisu bile barijere, nego eksperimentalni tuljci gdje mi eksperimentiramo sa ljudskim životima i sa njihovim imovinom, da oni sad moraju još uvijek ispumpavati vodu iz svojih garaža jer neko radi neke eksperimente. To mi nikako nije jasno. Ovaj.

**MARIN SVETIĆ, predsjednik Gradskog vijeća:**

Molim vas, hoćete definirati pojašnjenje?

**TOMISLAV NOVAK:**

Da, pardon. I nije mi samo još, ne, ne može se vršiti eksperiment tuljaka koji nisu barijere, a pokušavaju se staviti kao barijere u trenutak kad poplava dolazi. Mislim, ja ne razumijem kakva je to organizacija, a vezano samo za grijanje, isto tako Toplana. Mi sad nemamo grijanje, to što se radi, ali nama je već, ljudima kojima su kod Toplane već par dana hladno. Mi ne razumijemo ispriku. Mi radimo, ali mi se smrzavamo.

**MARIN SVETIĆ, predsjednik Gradskog vijeća:**

Hvala lijepo. Izvolite gospodine gradonačelniče.

**DAMIR MANDIĆ, gradonačelnik:**

Pa da. Mislim da ovoga, možemo ovako riječ na riječ. Nećemo se, nećemo se očito ovoga, sporazumjeti. 2018. godine je bila skoro slična situacija. Došla su, došla je ekipa iz Hrvatskih voda i tražila je sastanak sa nama iz uprave i predočili su nam svoju ideju da se rade box barijere s pijeskom u Logorištu, Maloj Švarči, Turnju i Mostanju. Tada ćete se sjetiti, snijeg je bio taj koji je poplavio grad. Kad su nam izelaburirali cijelu tu tehnologiju tko, što, znači sve je bilo u aranžmanu Hrvatskih voda. Ja sam i tada kao i sada, kad su došli, rekao da, mi smo za. Zašto? Sve što može zaštititi grad mi smo za da se zaštiti grad. Tad je bilo dobro, uspjelo se. Premda, drugi dan tamo na Logorištu kad se digla voda, vi i ne znate tada da su, da je vojska u jednom trenutku spasila cijelu priču Logorišta, Mostanja i box barijera jer su u roku od pola sata nadogradili box barijere sa vrećama. Jer je Mrežnica, Mrežnica u Maloj Švarči radila Rusvaj. Tad je ispalo dobro i svi su bili zadovoljni i svi su jednostavno zaključili, to je piece of cake. Ne, nije piece of cake. I ovdje ista stvar. I u tom kontekstu, ono što sam rekao maloprije, ponovit ću i sad. Nikad nisam bježao od odgovornosti, ne bježim ni sad. Ono što ću ubuduće kod ovakvih situacija, dok sam gradonačelnik, zaista raditi to je prije svega vjerovati nekim autoritetima. Meni su u ovom slučaju autoriteti moji vatrogasci. Moji, naši vatrogasci. Iako se ja možda u tom trenutku ne slažem s njima, ali oni moraju donositi odluke u roku sad, odmah i s te strane i kad govorimo o Brodaricima i o svemu što se događalo u Brodarcima da, svi smo svjesni, svjesni da smo mogli proći puno lošije nego što smo prošli, ali da, ova je situacija koja se nije događala i ovo je situacija koja je sama po sebi van kontrole. Evo. A što se tiče ovog ostalog gledajte. Ja mogu samo, ali stvarno iz srca iskreno reći da razumijem sve probleme i sve poteškoće građana na prostorima gdje se izvode radovi. Ja mogu izvaditi svoj mobitel, pokazati vam grupu gdje su svi direktori i ravnatelji naših ustanova i pročelnici. Koliko puta ja sam, a koliko i oni sami reagiramo na zahtjeve, pritužbe građana da se odreagira, da se popravi i tako dalje i tako dalje. Ja stvarno razumijem i prašinu. Razumijem i sad ovo što se događa uslijed kiša, ali da, ostaje nam, ostaje nam stvarno još malo strpljenja.

**MARIN SVETIĆ, predsjednik Gradskog vijeća:**

Hvala lijepo. Ja pozivam dalje uvaženu vijećnicu, gospođu Mirjanu Mladenović, izvolite.

**MIRJANA MLADENOVIĆ:**

Dobar dan svima. Imala sam 3 pitanja u ime kluba, ali pošto smo već dobili odgovor na 1 pitanje vezano za grijanje pa ću samo onda 2 postaviti. Evidentirano je da su radovi oštetili korijenje nekog drveća, e sad me zanima hoće li se to drveće ukloniti i zamijeniti novim sadnicama ili će to i da li će to napraviti sam izvođači ili neko drugi tko je zadužen po tom pitanju. I drugo pitanje, s obzirom na globalnu situaciju koja je jako teška, znamo da je sve poskupjelo. Da li će se cijene grijanja, da li će ostati iste ili će doći do korekcije? Pa neka nam to gospodin Klobučar malo protumači.

**MARIN SVETIĆ, predsjednik Gradskog vijeća:**

Oba dva pitanja upućujete gospodinu?

**MIRJANA MLADENOVIĆ:**

Gospodinu Klobučaru, da.

**MARIN SVETIĆ, predsjednik Gradskog vijeća:**

Hvala lijepo. Dobro.

**MIRJANA MLADENOVIĆ:**

Hvala.

**MARIN SVETIĆ, predsjednik Gradskog vijeća:**

Hvala, evo pozivam uvaženog direktora Gradske toplane. Izvolite gospodine Klobučar.

**HRVOJE KLOBUČAR:**

Pozdrav još jednom. Znači vezano za drveće, to je nešto što od početka komuniciramo da imamo vrlo bitno u projektu, iako se tako ne čini, da je bitno za projekt vrelovoda, ali mi pazimo da Karlovac ostane zaista zelen i tu se polaže velika pozornost. Znači 35 drveća, stabala je uklonjeno do sada i nešto grmlja, ne znam točan broj. Jedan dio ih je svakako oštećen jer su blizu trase, na samoj trasi, nego blizu. One se, ta se stabla, odnosno njihovo korijenje prate i pokušava ih se spasiti. Kontinuirano to radi tvrtka Zelenilo. Vjerojatno će neka od njih biti potrebno uklonit. U projektu je predviđeno da sva stabla koja se uklone, moraju biti, znači zasađena nova. Naravno, ako ne može na samu trasu, odnosno ne može samu trasu nego negdje pored, tako da očuvamo svakako taj broj stabala. Vezano za cijene, vjerojatno ste većina vas vidjeli uredbu Vlade. Vlada je tom uredbom, od prije to je bilo prošli tjedan, više ne znam točno koji dan, zaštitila zapravo sve korisnike centralnih toplinskih sustava i zatvorenih toplinskih sustava na način da je cijena, reći ću ... , zamrznuta na cijenu iz prošle sezone. Dakle efektivno povećanja cijena neće biti. Naravno, naši ulazni troškovi će narast i kako i energenta tako i električne energije. Električnu energiju moramo pokriti sami, a energent i ono što je isto bitno jedinice CO2, Vlada namjerava pokrit iz svojih nekih izvora, tako da, znači nama to bude kao toplinarima neutralno, što je jedan vrlo, vrlo bitan potez. Znači gdje toplinarske tvrtke ne bi mogle ostati s ovim novim ulaznim cijenama energenata. Znači za ovu ogrjevnu sezonu od 01.10. do 31.03., znači ne punu, ali gotovo cijelu, Vlada će to na taj način zaštititi i građane i poslovne subjekte na centralnim toplinskim sustavima i toplinare. Ne znam jel treba još nešto dopuniti.

**MARIN SVETIĆ, predsjednik Gradskog vijeća:**

Hvala lijepo. Zadovoljni, je. Hvala lijepo. Pozivam dalje uvaženu potpredsjednicu Gradskog vijeća, gospođu Ehlimanu Planinac, izvolite uvažena potpredsjednice.

**EHLIMANA PLANINAC:**

Hvala predsjedniče, lijepi pozdrav svima. Ja ću imati 3 pitanja ispred kluba. Naime, prvo je pitanje za vas gospodine gradonačelniče. Prošli tjedan smo svjedočili da je Autotransport, dakle tvrtka koja je zadužena za javni prijevoz na području grada Karlovca i koju građani grada Karlovca obilato financiraju, sa 2,2 miliona kuna godišnje, samoinicijativno odlučila prekinuti uslugu na određenim linijama i tako onemogućila uslugu našim učenicima, umirovljenicima, građanima. Što je grad učinio po tom pitanju i kako će spriječiti buduće potencijalne takve događaje? Zatim drugo pitanje za pročelnicu Sila Ljubenko. Je li vam poznato da u osnovnoj školi Dubovac, jedna učiteljica čuva i opslužuje četrdesetero djece koja s njima treba raditi domaće zadaće, baviti sa njima, čuvati ih. Dakle, radi se o dnevnom boravku. Kako ona to može činiti kvalitetno i na razini suvremenih pedagoških standarada, je li to u skladu sa pravilima? Kakva je situacija u ostalim osnovnim školama u Karlovcu. I moje posljednje pitanje je za direktora hostela Selce, gospodina Daria Smojvera. Dakle, hostel Selce je tradicionalno odmorište u funkciji, između ostaloga potreba grada Karlovca. Poznato je da su učenici nekih karlovačkih strukovnih škola tamo odrađivali praksu. Moje pitanje glasi jeste li ove godine potpisali ugovor o takvoj suradnji sa ekonomskom školom, koliko je njihove djece tamo odradilo obaveznu, obaveznu praksu ovo ljeto. Hvala.

**MARIN SVETIĆ, predsjednik Gradskog vijeća:**

Hvala lijepo. Ja pozivam gospodina gradonačelnika, izvolite.

**DAMIR MANDIĆ, gradonačelnik:**

Da, imamo informaciju vezano za nekoliko situacija gdje, slikovito rečeno, autobus nije došao na, na vrijeme odnosno, na autobusno stajalište. Sa Autotransport smo, sa Autotransportom smo to od razgovarali. Problem kojeg oni definitivno kao tvrtka imaju, to je problem vozača. Zajedno sa našim odjelom za društvene djelatnosti koji ima u nadležnosti školski prijevoz i odjelom za komunalno gospodarstvo, što se nas tiče, govorimo o Gradskoj upravi, stvarno nastojimo svakodnevno ustvari pratiti taj dio i tu smo u komunikaciji prije svega i s našim školama ukoliko dođe do nekih novih problema. Imamo naravno jamstvo s njihove strane. Jamstvo, obećanje da će učiniti sve da se takve stvari ne događaju.

**MARIN SVETIĆ, predsjednik Gradskog vijeća:**

Hvala lijepo. Ja pozivam uvaženu pročelnicu, gospođu Draženku Sila Ljubenko, izvolite.

**DRAŽENKA SILA LJUBENKO:**

Evo, još jednom pozdrav. Hvala vam lijepo na ovom pitanju. Dakle, kad ste spomenuli osnovnu školu Dubovac, želim reći da u toj školi imamo pet, pet grupa produženog boravka. Od toga dvije grupe produženog boravka nalaze se u gornjoj školi Dubovac. Dakle, tu imamo dvije grupe i tu imamo oko, ukupno oko pedesetak učenika. Vjerojatno ste, ako ste dobili tu informaciju ili bili tada u školi, sigurno je da za vrijeme ručka i među smjeni možete vidjeti svu tu djecu i veliki broj djece produženog boravka. To je upravo njih preko 40, ali radi se dakle o dvije grupe i u skladu sa standardom u grupama produženog boravka optimalno je dvadesetak djece. Mi imamo i više jer imamo veće potrebe, ali te grupe nisu preko 25, 26 djece, niti sva ta djeca koja su u grupama svaki dan koriste produženi boravak. Inače vodimo brigu, svake godine povećavamo broj grupa produženog boravka sukladno prostorima, materijalnim uvjetima koje škole dakle, imaju. Grad Karlovac je tu otvorene ruke i zaista na svaki zahtjev škole za potrebom otvaranja produženog boravka, ako postoje materijalni uvjeti, sasvim sigurno dajemo suglasnost školi, a oko 2 miliona kuna u ovom trenutku osiguravamo iz proračuna za produženi boravak i zaista svaka škola koja je podnijela zahtjev, u ovom trenutku imamo 21 grupu, nismo uskratili suglasnost i vodimo računa da osiguramo i da na taj način osiguramo i roditeljima svi koji su zainteresirani da njihova djeca imaju mogućnost koristiti produženi boravak. Evo, ne znam da li ste zadovoljni sa odgovorom. Hvala vam. Dvije učiteljice. Dvije, dakle u dvije odgojne, svaka odgojno obrazovna grupa ima, produženog boravka naravno, ima svoju jednu učiteljicu. Dakle, pet učiteljica radi u školi Dubovac. Tri grupe u matičnoj školi, dvije grupe su u, tako je tako. Ni jedna grupa nema 40 djece jer bi to bilo nemoguće.

**MARIN SVETIĆ, predsjednik Gradskog vijeća:**

Hvala lijepo. Ja pozivam uvaženog direktora hostela Karlovac, gospodina Daria Smojvera. Izvolite uvaženi direktore.

**DARIO SMOJVER:**

Dobar dan, sve vas lijepo pozdravljam. Hostel Karlovac ove godine, tj. u njemu se nije obavljala praksa učenika iz ekonomske škole, niti s njima smo potpisali ugovor za ovu godinu. Što se tiče ugostiteljske škole, s njima je i dalje bio ugovor na snazi, ali nije bilo zainteresirane djece da odrade, tj. đaka da odrade praksu. Koliko znam ekonomska škola je odradila praksu u Kostreni i s njima imaju ugovor. Ono što mogu reći da je kod nas bilo ove godine dosta sezonaca, između ostalog dva sezonca u ulogama kuhara su upravo bili đaci koji su došli iz ugostiteljske škole u Karlovcu i koji su se pokazali kao dobro rješenje. Evo, da li sam s time odgovorio?

**MARIN SVETIĆ, predsjednik Gradskog vijeća:**

Hvala lijepo. Jeste zadovoljni sa odgovorima? Nadopuna evo, izvolite, izvolite.

**EHLIMANA PLANINAC:**

Ja sam, ja sam nekako stava da je, hostel je vlasništvo Grada Karlovca i treba biti u službi naših đaka. Zašto se nije potpisao taj ugovor sa ekonomskom školom sad odjednom nakon ne znam, koliko godina je to bilo. Ugovor tradicionalno potpisivan i sad odjednom nije. Zašto? Ili je li to sad buduće se može očekivati da će grad na taj način. Ništa.

**MARIN SVETIĆ, predsjednik Gradskog vijeća:**

Dobro, dobro hvala lijepo izvolite uvaženi direktore.

**DARIO SMOJVER:**

Suradnja je trajala otprilike tri godine na našu inicijativu i uistinu Grad s time ne vidim da ima nešto. To je bila naša ideja i mislim da je to bio dobar projekt. U tom trenutku kada se on razvijao, pokazao se dobrim. U ovom trenutku nije bilo s obje strane nekakve inicijative, a razlog je jedan možda od tih što za to programi koji su bili, nisu baš. Bili toliko dobri da bi se mogli u hostelu, da bi mogli dobiti nešto što bi u praktičnom dijelu njima i potvrdilo to znanje. Na primjer, recepcijsko poslovanje. Mi vam tu vrlo malo možemo na nekakav specifičan način njima pomoć. Osim toga ova godina je bila izuzetno izazovna, gdje mislim čak da evo, ako me iskreno pitate da je i dobro što nije bilo praktikanata. Jer u ovoj godini mi smo bili po turističkim pokazateljima na pragu 2019. Odradili smo sa jako malo ljudi, a kao što znate, zahvaljujući upravo Gradu, mislim da gotovo, odgovorno tvrdim da nijedna djeca kao što to imaju karlovačka djeca, nisu po ovakvim cijenama mogli boraviti na moru.

**MARIN SVETIĆ, predsjednik Gradskog vijeća:**

Dobro, hvala vam lijepo. Pozivam dalje uvaženog vijećnika, gospodina Alberta Ofnera. Izvolite uvaženi vijećniče.

**ALBERT OFNER:**

Dobar dan. Pozdravljam sve prisutne. Imam pitanje za pročelnicu Upravnog odjela gospodarstva, turizma i poljoprivrede, gospođu Peris. Znači jedno pitanje. Na koji način Grad Karlovac upravlja sa poljoprivrednim zemljištem u vlasništvu Republike Hrvatske? Hvala.

**MARIN SVETIĆ, predsjednik Gradskog vijeća:**

Hvala lijepo. Pozivam uvaženu pročelnicu, gospođu Danielu Peris. Izvolite uvažena pročelnice.

**DANIELA PERIS:**

Poštovanje, dobar dan svima. Ja se zahvaljujem na postavljenom pitanju. Dakle, Grad Karlovac ima suglasnost Ministarstva poljoprivrede na program raspolaganja poljoprivrednim zemljištem u vlasništvu Republike Hrvatske koji smo bili dužni napraviti sukladno Zakonu o poljoprivrednom zemljištu. Taj program donesen je 2019. godine, koncem 2019. godine na ovom, na Gradskom vijeću grada Karlovca. Temeljem njega Grad Karlovac može raspisivati javne natječaje za zakup i prodaju poljoprivrednog zemljišta. Tako smo proveli do sada dva natječaja za zakup poljoprivrednog zemljišta i ... sad još uvijek trenutno u tijeku i jedan natječaj za prodaju poljoprivrednog zemljišta koje je u vlasništvu Republike Hrvatske. Radi se, mi imamo na području grada Karlovca oko 700, preko 700 hektara raspoloživog poljoprivrednog zemljišta, 500 hektara je otprilike već u nekakvom obliku raspolaganja, bilo da se radi o ugovorima, o privremenom korištenju, zakupu ili prodaji, sa ovim natječajima koje sam ranije navela je nekakvih 68 hektara ponovo dano na raspolaganje poljoprivrednicima. Mi u Upravnom odjelu i dalje zaprimamo zahtjeve za poljoprivrednika i za zakup i za prodaju poljoprivrednog zemljišta te smo sada trenutno u, upravo iz tih razloga što imamo dosta interesenata na terenu, krenuli u postupak izmjena i dopuna samog programa. To je postupak koji malo traje, ali u trenutku kada i za njega dobijemo suglasnost, odnosno kad ga izradimo, možemo krenuti sa novim pozivima za zakup i za prodaju poljoprivrednog zemljišta koje je u vlasništvu Republike Hrvatske. Evo, ne znam da li sam dobro odgovorila. Tu sam za dodatna pitanja.

**MARIN SVETIĆ, predsjednik Gradskog vijeća:**

Hvala lijepo. Zadovoljni? Hvala lijepo. Pozivam dalje uvaženog vijećnika gospodina Dimitrija Birača. Izvolite uvaženi vijećniče.

**DIMITRIJE BIRAČ:**

Hvala predsjedniče. Najprije bih se neizmjerno zahvalio karlovačkim vatrogascima na dosadašnjem, na dosadašnjoj akciji koja je bila izuzetno rizična. Dakle još jednom i kao građanin i kao vijećnik hvala vam. Imam pitanje za gradonačelnika, on može dalje to eskivirati ili spustiti na direktore ili na, na druge pročelnice i pročelnike. Naime, interesira me pošto sam dobio informacije o tome da je Državni zavod za hidrometeorologiju imao procjene od 800 centimetara vodostaja za razliku od Hrvatskih voda. Slično je bilo i 2015 kada i kad su Hrvatske vode također posve promašile prognozu za vodostaj za Koranu i za Kupu. Koliko znamo prognoza vodostaja daleko, vjerodostojne ili bolje drži nego prognoza vremena. Pa me interesira postoji li mehanizam da se Grad savjetuje ili da je u stalnom kontaktu sa Državnim zavodom umjesto samo sa Hrvatskim vodama? Mogu li, je li se to moglo provjeriti na neki način. Kako ide ta, taj, taj, taj mehanizam. Kako može, kako komentira tu situaciju da, da je postojala informacija da će vodostaj dostići, u trenutku kad ovi govore 750, da će biti 800, a kasnije Miroslav Rade i kaže da baš zato što su dobili krive informacije nisu stigli napraviti, napuniti do kraja box barijere. I zadnje pitanje koje je, zapravo uopće nema veze s ideologijom i zato me isključivo i zanima. Sam direktor Hrvatskih voda je rekao 30 godina se nije ulagalo u obranu od poplava. 30 godina. Dakle od 91., 92. Evo, kako gradonačelnik komentira da se 30 godina nije ulagalo u obranu od, od u obranu od poplava hvala.

**MARIN SVETIĆ, predsjednik Gradskog vijeća:**

Hvala lijepo. Izvolite gospodine gradonačelniče.

**DAMIR MANDIĆ, gradonačelnik:**

Nema potrebe. Nikad nisam i neću ništa eskivirat. Nije bilo dužno. Ovako. Državnih hidrometeorološki zavod je ustvari jednako tako u toj vertikali institucija koje su dio procjene i s te strane činjenica je, u konačnici i po tim nekakvim pravilnicima, propisima itd, itd., procjenu, iza procjene moraju stajati Hrvatske vode. Mi kao Grad ne smijemo, ne možemo ne, nije pitanje Karlovca, pitanje je cijele Hrvatske, raditi išta na svoju ruku. Govorimo o stožeru civilne zaštite, što nije ustvari sukladno svim nekakvim propisima. Postoje jasne upute itd., itd. Ako će, ako ste slušali, možda niste bili vijećnici, rekao sam vam da ono što smo mi mogli napraviti, a da nije u tim nekakvim, nešto što je naša odluka ili dobra volja to je ovaj dio oko nadopunjavanja vreća, vreća, vreća s pijeskom. To mi uvijek možemo raditi, mi smo to i ovaj put napravili. Što se tiče ove informacije s kojom barate, ja je nemam. Moram priznat da je nemam. Bilo bi dobro da to uputite Hrvatskim vodama, jer ako je to točno što ste vi rekli onda su problemi kud i kamo veći nego što ovako izgledaju iz zadnjih iz zadnjeg vikenda, ako je to točno što vi sad kažete, ali neću biti tu arbitar. To neka odgovara onaj tko, za koga vi tvrdite da nešto je znao, a nije rekao ili vi tvrdite da je netko imao informaciju. Znači ja odgovorno tvrdim da to što vi kažete mi nismo imali. Ono što smo mi imali u četvrtak je bila procjena od 700 do 900. Znači nama je prva informacija došla da je nekakav jako, je li slikovito rečeno, mastan oblak nad gorskim kotarom i da od 700 do 900, ali to nije relevantno. Relevantno je ono što na temelju koje procjene se počelo postupati. Moje mišljenje je da koliko god sad mi pokušavali ili sebi dati zapravo na ovaj ili onaj način, moje mišljenje je dok se ne napravi cjelokupan sustav obrane od poplava grada Karlovca, tu mislim i na mjeru 8, znači čvor Brodarci, kanal Kupa - Kupa, Kupčina retencija, nama će biti jako teško. Pogotovo uz ovakve klimatske uvjete. Što se tiče ovog dijela da se 30 godina nije ulagalo. Sad se ulaže. Sjetit ćete se i prije, prijašnjih poplava, uvijek je bio onaj jedan osjećaj da država hrvatska, Republika Hrvatska ne doživljava naš problem tu dolje onako kako bi ga trebala doživljavati. Činjenica je da mi sad imamo i ugovore, imamo i nabave, imamo u konačnici tu mjeru 8 koja se projektira. Činjenica je da komuniciramo jasno javno ono što je trenutno stanje, a to je do 25. moraju biti gotovi nasip i do kraja 27. i čvor Brodarci. I činjenica je da se to događa sad u našem vremenu. Činjenica je da tih 540 miliona kuna nisu novci iz našeg proračuna. To je proračun Europske, Europske komisije. Tako da ja vam tu sad ne mogu dat ... ideološki odgovor osim ovoga što sam vam sad rekao. Zašto se nije ulagalo i kako se nije ulagalo, ja to znam često puta ponoviti da s obzirom na Domovinski rat i sve ono što se do 95. događalo u Karlovcu, da, mi smo odgovorni što smo ostali malo sa strane. Mislim da je država u tom kontekstu trebala puno više i puno prije vratiti Karlovcu, ali sad vraća. Hvala lijepo.

**MARIN SVETIĆ, predsjednik Gradskog vijeća:**

Hvala lijepo. Zadovoljni, hvala lijepo. Pozivam uvaženog vijećnika, gospodina Josipa Obranovića. Izvolite uvaženi vijećniče.

**JOSIP OBRANOVIĆ:**

Hvala lijepo, srdačan pozdrav. Imam dva pitanja, jedno pitanje gospodina Daria Greba, pročelnika. Vezano za aglomeraciju i okolne ceste. Znamo da su ovoga, to bili dobavni pravci za materijal prilikom izvođenja aglomeracije, gore ovaj dio Turanj i Jelaši i sad moje pitanje glasi tko će sanirati poslije završetka aglomeracije, tko će te okolne putove i ceste završiti. Drugo pitanje za gospođu Katarinu Malenicu, direktoricu Vodovoda i kanalizacije. Zanima, odnosno i mene kao dole koji sam s Orlovca, Gradac i Pokupska dolina, hoće li se projektirati kanalizacija? Kada će krenuti to projektiranje i kad se očekuje neka realizacija, ajmo reći, u budućnosti. Hvala lijepo.

**MARIN SVETIĆ, predsjednik Gradskog vijeća:**

Hvala lijepo uživam pozivamo uvaženog pročelnika gospodina Darija treba izvolite uvaženi pročelnik će.

**DARIO GREB:**

Lijep pozdrav svima. Vezano za prometnice koje se nalaze u obuhvatu samog gradilišta, mogu potvrditi da služba iz Osijeka za promet grada Karlovca unutar Upravnog odjela za komunalno gospodarstvo, svakodnevno obilazi pravce kojima se kreće mehanizacija uključena u gradilište i interveniraju od slučaja do slučaja. Znači već unazad dva mjeseca nekoliko intervencija na prometnici Jelaši - Mikšići udarne rupe i upućujemo te sanacije, zahtjeve za sanacijom izvođačima radova koji su uključeni u aglomeraciju, a isto tako nakon završetka procesa, odnosno projekta aglomeracije, izvođač je dužan sve prometnice vratiti u prvobitno stanje. Znači one prometnice koje su pravci koji služe kao koridori, asfaltne, vratiti ih u prvobitno stane. Znači ugovorna obveza. Zadovoljni?

**MARIN SVETIĆ, predsjednik Gradskog vijeća:**

Hvala lijepo. U redu. Pozivam uvaženu direktoricu Vodovoda i kanalizacije, gospođu Katarinu Malenica. Izvolite uvažena direktorice.

**KATARINA MALENICA:**

Hvala, lijepi pozdrav svima. Evo, vezano za projekt kanalizacije na području Orlovca, 3 mjesna odbora. Znači Orlovac, Gradac i Pokupska dolina. Tamo na lijevoj obali Kupe sada se radi nasip, dakle sustav obrane od poplave pa je logično da ti stanovnici također dobiju i kanalizaciju. Tvrtka je pokrenula nabavu projektiranja i projektiranje je ugovoreno. To, to će biti ovako jedan veći projekt. Tu se radi o izradi 20 kilometara kanalizacije i oko desetak, desetak crpnih stanica. Interesantno je to što se ured za pročišćavanje otpadnih voda nalazi odmah nasuprot tog naselja Donje Mekušje, tako da će projekt sadržavati sifon ispod rijeke Kupe. Dakle kanalizacija neće kružiti kroz cijeli grad, već će se provući ispod rijeke Kupe što je najkraći i najisplativiji put. Trenutno je ugovoreno projektiranje. Radi se elaborat za ishođenje posebnih uvjeta što je rok 30 dana. Nakon toga će se raditi idejni projekt, a onda će se ishoditi lokacijska dozvola. Nakon toga slijedi izrada glavnih projekata. Pošto je projekt podijeljen u četiri faze, radit će se i četiri glavna projekta. Znači najprije će se ići raditi glavni kanal koji ide uz Kupu i taj sifon ispod Kupe, a nakon toga će kanalizacija doći u sporedne ulice. Orlovac, Gradac i Pokupska dolina čine jednu cjelinu zbog niveleta tako da evo, nužno je bilo da to bude sve obuhvaćeno u jednom projektu. Pa ovako, u idealnim uvjetima projekt bi mogao biti gotov u roku 8 mjeseci, a nakon toga će trebati vidjeti sa Hrvatskim vodama da se osiguraju sredstva jer u ovom trenutku još uvijek nemamo procjenu koliko će to biti, ali evo po pretpostavci to bi mogla biti velika vrijednost investicije. Hvala.

**MARIN SVETIĆ, predsjednik Gradskog vijeća:**

Hvala lijepo, zadovoljni. Pozivam uvaženog vijećnika, gospodin Dobriša Adamec, izvolite.

**DOBRIŠA ADAMEC:**

Lijepi pozdrav svima. Imam dva pitanja za direktora Čistoće, gospodina Ivku. Znači prvo pitanje. Kako ste najavili 1. srpnja, sukladno zakonskim odredbama, uveden je novi sustav gospodarenja i također novi način obračuna korištenja vaše usluge. Po nama kako smo već komentirali, novi model je uveden ishitreno i na silu prije ostvarivanja uvjeta. Ni ono, nisu još svi spremnici bili podijeljeni, isto tako građani baš nisu nikako ono, dobro educirani o novom načinu naplate. No dobro, mislim, naplata je uvedena, znači računi su 7. i 8. mjesec za, po novom načinu dok građani su nam javili neobičnu informaciju. Znači nisu svi dobili račune po novom načinu obračuna. Neki su dobili znači po starom, a neki po novom. I sad ne znam kako je to moguće. Ako je to stvarno istina, to onda je nekakvo kršenje ugovora, možda i zakona. Drugo pitanje isto za direktora Ivku. Znači na svojoj web stranici imate objavljen raspored spremnika za reciklabilni otpad i otpadni papir, interaktivni prikaz na mapi što bi bilo fantastično i za pohvalu, ako da ne srušim govornicu. Kada bi taj prikaz bio ažuran. Znači on ako nije ažuran onda samo ono, ne služi ničemu, nego može samo zavarati stanovnike. U izvoru stranice može se vidjeti informacija kako je zadnja izmjena tih podataka napravljen 27. 6. 2018. godine. A znači na vašoj početnoj stranici pozivate ljude da pogledaju tu interaktivnu mapu da, da vide gdje su, gdje su spremnici. To je samo primjer ono kako se, kako se radi. Veliki iznos novaca potrošen je prošle godine na edukacije, na razne projekte za ....Nažalost u razgovoru sa stanovnicima vidi se kako smo slabo, slabo, slabo su ljudi educirani i o rasporedu otpada, isto tako i o ovom novom načinu naplate. Moje konkretno pitanje je zapravo u svemu tome kako već ide, kolika je financijska korist Čistoće od novog načina naplate? Znači ono, koliko ste posljednja dva mjeseca u postotku podigli prihod Čistoće. Hvala.

**MARIN SVETIĆ, predsjednik Gradskog vijeća:**

Hvala lijepo. Izvolite uvaženi direktore Čistoće Karlovac, gospodin Vlatko Ivka.

**VLATKO IVKA:**

Dobar dan svima, sve vas lijepo pozdravljam. Zahvaljujem na pitanju i probati ću što preciznije odgovoriti na postavljeno pitanje. Znači prvo je pitanje naplate. Ovako, nitko nije dobio, to kategorički mogu tvrditi s ove govornice, nitko nije dobio obračun troškova odvoza otpada po starom režimu. Svi su građani grada Karlovca dobili fiksni dio naplate koji iznosi 52 kune +13 % PDV-a, znači cca 58,00 kn, a neki građani grada Karlovca nisu dobili varijabilni dio. Znači svi, apsolutno svi su dobili fiksni, a neki nisu dobili varijabilni dio. Vjerojatno nisu prepoznali informaciju pa su vam rekli da je to stari dio. Ne, stari dio je, stari obračun se iznosio drugačije, bio je od nekih trideset pa do šezdesetak kuna, ovisi o veličini građevine stana i već kako je bio predviđen, a neki građani grada Karlovca nisu dobili varijabilni dio iz razloga jer u fazi uvođenja novog sustava gospodarenja otpada, za koji smatram da je jedan od najvećih projekata Čistoće od kada Čistoća postoji, gdje je ogroman, ogroman posao i ja moram reći da sam ja više nego zadovoljan sa obavljenim poslom u onom periodu od kada sam ja došao u Čistoću i mislim da smo u dva mjeseca napravili praktički posao koji bi trebao trajati nekoliko godina i morali smo to napraviti, krenuti sa novim obračunom. Imali smo određenih poteškoća u sistemu. Znači, ne znam, sve kante moraju biti čipirane, sve kante moraju biti pridružene ulazu. Tehnička podrška na kamionima, moraju biti senzori i antene i stvarno u tom sedmom mjesecu dešavali su se određeni problemi gdje neki građani nisu dobili varijabilni dio, a u fazi ovih dana prilikom svakog obračuna mi vidimo nedostatak koji je i to intenzivno popravljamo, a mogu drugu stvar, kategorički mogu tvrditi da smo jako pazili da slučajno ne bi netko dobio veću cijenu tj. da uslugu koji smo izvršili nismo preplatili, znači da nismo nekoga financijski oštetili. To smo isključivo pazili i to isto tako mogu reći da tu stvarno tako i problema nije bilo. Znači nitko nije dobio račun da, veći nego što je trebao dobiti. Što se tiče internet stranice i uređenja internet stranica i kalendara za odvoz papira i plastike, ovaj dalje datum 27. 6., stvarno evo ne znam nisam to pogledao, ali vam mogu reći da se uredno na stranici mijenjaju dani ako dođe do nekakvog pomaka u Čistoći. To ažurirano pratimo i siguran sam da na web stranici ako vam piše da se papir i plastika u Donjem Pokupju odvozi svaka prva srijeda u mjesecu, kako piše na internet stranici, da je tako i u naravi. A da li ovaj, datum zašto nije ažuriran, koji je to datum ostao ne znam i naša gospođa koja vodi odnose s javnošću uredno dolazi kod mene ured i usuglasi sa mnom ako su nekakve promjene, tako da mislim, evo, ja mislim da je stvarno kalendar koji se nalazi na stranicama trebao bi biti točan jer evo, nekidan sam osobno svom prijatelju, kolegi gledao na kalendar kad se u njegovom kraju odvozi plastika pa se poklapalo. E sad, provjerit ću. Evo, stvarno dat ću si truda i provjerit ću jer nikome, gledajte ja ne radim sve poslove u Čistoći, onda drugih djelatnika ne bi trebalo biti. Provjerit ću. Ako ima slučajno kakvih odstupanja ili grešaka popravit ćemo isti tren, ali evo ono što vam ja mogu reći da sam, ono što sam ja gledao podaci su o odvozu papira i plastike točni. Što se tiče financijske koristi, pitali ste me financijsku korist. Za osmi mjesec vam ne mogu reći jer još nismo napravili, još obračune nismo do kraja napravili, ali vam mogu reći za sedmi mjesec. Znači fakturirano, fakturirane stavke u Čistoći su bile približno oko milion kuna su se kretale po starom obračunu. Sada po novom obračunu vam je to negdje oko milion, petsto i nešto tisuća. Eto, ako imate još nešto za pitati ja ću vam vrlo rado s ove govornice što mogu odgovoriti.

**MARIN SVETIĆ, predsjednik Gradskog vijeća:**

Hvala lijepo. Zadovoljni, pojašnjenje. Izvolite.

**DOBRIŠA ADAMEC:**

Pa odgovor na prvo pitanje upravo potvrđuje ono što smo tvrdili. Znači da se ušlo u novi način naplate ishitreno i nepripremljeno jer sad činjenica da stanovnik kuće A dobije samo fiksni dio, a stanovnik možda 100 metra, 200 metara od njega dobije i fiksni i varijabilni koji je znači sad možda jednako, znači duplo praktički je ono, mislim katastrofa. Znači imate stanovnike koji nisu sada u istoj situaciji, a vi zapravo, Čistoća sad praktički zarađuje manje nego što je planirala. A ovo drugo nije bilo pitanje o kalendaru web stranice ono početne stranice, nego imate link, znači na raspored spremnika za reciklabilni otpad i otpadni papir koji vodi na stranicu e-inventura. Imate onu interaktivnu mapu na kojoj su vam točkice oznake gdje su spremnici. Tamo nema bio otpad spremnika i vidi se da nije ažurna mapa, evo. Pa molim da to popravite, hvala.

**MARIN SVETIĆ, predsjednik Gradskog vijeća:**

Hvala lijepo. Izvolite gospodine direktore.

**VLATKO IVKA:**

Evo, mogu vam samo još to malo pojasnit i reći da se to radi o nekih, u gradu Karlovcu, cca 150 korisnika koji nisu, koju, gdje je bio problem oko varijabilnog djela gdje je zakazao sustav i mislim da to u odnosu na zbroj svih računa nije strašan podatak, a ovo što, opet moram ponoviti, mi smo u to morali krenuti i mislim da je to sve skupa okej odrađeno. Evo, a ovaj drugi dio ću stvarno vidjeti.

**MARIN SVETIĆ, predsjednik Gradskog vijeća:**

Hvala lijepo. Ovime smo završili današnji aktualni sat. Preostali kolege koji nisu uspjeli dobiti priliku ovdje na govornici, ja ih pozivam neka u pismenom obliku se obrate tražiti odgovore na adrese koje ih zanimaju. Ja do nastavka rada sjednice po dnevnom redu određujem pauzu od 15 minuta. Znači vidimo se u 10 sati, 45 minuta. Hvala.

Prije prelaska na rad po dnevnom redu, predsjednik Gradskog vijeća daje riječ vijećniku gospodinu Predragu Pavlačiću da iznese jedan konstruktivan prijedlog.

**PREDRAG PAVLAČIĆ:**

Hvala lijepo gospodine predsjedniče. Pa evo, ja bih imao jedan prijedlog za vas koji ste predsjednik vijeća i za gradonačelnika. Molim vas, danas smo, znači goruća stvar je bila poplava. Dajte pozovite ljude iz Hrvatskih voda da dođu ovdje i da se napravi ili tematska sjednica ili nešto i da ti ljudi konačno nešto čuju i da prihvate nešto. Da prihvate nešto od prijedloga od ljudi koji su na terenu, koji znaju situaciju kako se odvija i što se događa na terenu kad voda izlazi van. Evo, ja vas molim da to napravite. Da ne dužim sada ima priče od ne znam čega, ali treba ih, dajte pročistite korito rijeke Kupe. Pročistite ga gospodo. Pročistite ga, ja sam na Kupi rođen, na Kupi sam odrastao. Gdje je bilo osam metara sad je tri i pol. Pročistite ga. Projekat je bio dvadeset i tri miliona eura. I reći ću vam sad otvoreno, novci su otišli, kad je gospodin ministar bio Kalmeta, novci su otišli za obilaznicu Zadar. Otišli novci. Bageri su bili u Rečici dopeljani da pročiste korito rijeke Kupe od slapa Središkoga do gore do Gradaca. Evo, dajte pozovite te ljude, neka saslušaju to i ovdje će biti manje troškova i mislim da je to daleko manja cifra koja bi bila nego za ovo za što sada izdvajamo. Evo, hvala lijepo i molim vas da to odradite.

Predsjednik Gradskog vijeća daje riječ gradonačelniku, gospodinu Damiru Mandiću.

**DAMIR MANDIĆ, gradonačelnik:**

Dapače. Mi možemo, predsjednik, predsjedništvo Gradskog vijeća, po meni bi trebalo samo onda definirati te neke teme. Što se tiče tematske sjednice, to ćemo tražiti, tu nemamo što. Sigurno će oni na to i pristati. Ono što ja mogu ovdje samo kratko reći, utorak, svaki utorak u 10.00 sati je koordinacija s Hrvatskim vodama vezano uz izgradnju sustava obrane od poplava i s te strane mi stvarno s njima komuniciramo. Ono što je isto tako bitno, a vezano uz ovaj vaš prijedlog, govorit ćemo o pjeskarenju, možemo govorit o, Bože, o šljunčarenju, a možemo govorit o izmuljivanju. Svima nama u Karlovcu je jasno da centimetar godišnje od devedeset i druge do danas je trideset centimetara. Sad onih 804 spustimo za 30 znamo gdje smo. Tu će se isto tako otvoriti i onaj dio vezan uz zaštitu okoliša. Koliko god nama to bilo jedan veliki upitnik, ja sam sam sudjelovao na sastancima u ministarstvu kad smo, ne samo da smo se osjećali neshvaćeni od strane ljudi koji u ministarstvu rade na zaštiti okoliša, odnosno donose odluke, nego smo čak malo bili i onako, dočekani s podsmijehom. Da, to je problem. To je problem, ali evo ja bih onda predložio da sa svoje strane tražimo, tražimo Hrvatske vode da na toj tematskoj sjednici budu i ljudi koji daju ocjene na studiju utjecaja na okoliš, što je mislim isto tako da je bitno, jer nama se dogodila ona najgora situacija koja se može dogoditi, a to je da mi ovdje, ispada tako, da biramo između ljudi i okoliša, a očito je cilj naći nekakav balans. Ja ću to predložiti. Inače, nisam, nisam stigao prije, postoji obveza, odnosno ono obećanje s naše strane vezano za tematsku sjednicu javnog prijevoza, sa predsjednikom Gradskog vijeća, on će to vjerojatno na predsjedništvu predložiti, mislim da je datum 19. listopad, je li tako. Mislim da smo tako dogovorili. To ćemo odraditi u poslijepodnevnim satima. Samo će to bit tema, imat ćemo dovoljno vremena da to razglobimo do kraja. A što se tiče ove sjednice, to ćemo vam vrlo brzo javiti kad, što i kako.

**MARIN SVETIĆ, predsjednik Gradskog vijeća:**

Hvala lijepo. Evo, obzirom da je tema izuzetno važna i bitna za sve građane ovoga grada i uvaženi kolege vijećnici su mnogi otvorili, sa potpunim pravom, vrlo kvalitetna pitanja i upite postavljali, pa prema tome evo, još jednom zahvaljujem uvaženom vijećniku gospodinu Pavlačiću na prijedlogu i naravno idemo u tom pravcu tematske sjednice. Prelazimo dalje sa radom po dnevnom redu.

**TOČKA 1.**

**Usvajanje skraćenog zapisnika sa 12. sjednice Gradskog vijeća Grada Karlovca**

Uvodno obrazloženje dao je gospodin Marin Svetić, dipl.ing. šumarstva., predsjednik Gradskog vijeća grada Karlovca.

Budući da nije bilo rasprave, od nazočnih 20 vijećnika u vijećnici, vijeće je sa 20 glasova ZA donijelo:

**ZAKLJUČAK**

**o usvajanju skraćenog zapisnika sa 12. sjednice gradskog vijeća grada Karlovca**

I.

Usvaja se skraćeni zapisnik sa 12. sjednice Gradskog vijeća Grada Karlovca održane dana 19. srpnja 2022. godine u tekstu kako je dostavljen vijećnicima s pozivom za 13. sjednicu Gradskog vijeća Grada Karlovca.

II.

Zapisnik se nalazi u prilogu ovog Zaključka i čini njegov sastavni dio.

**TOČKA 2.**

**Zaključak o prihvaćanju polugodišnjeg izvješća o radu Gradonačelnika Grada Karlovca za razdoblje 01. siječnja – 30. lipnja 2022. godine**

Uvodno obrazloženje dao je gospodin Damir Mandić, dipl.teol., gradonačelnik grada Karlovca.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlaže da se donese Zaključak o prihvaćanju polugodišnjeg izvješća o radu Gradonačelnika Grada Karlovca za razdoblje 01. siječnja – 30. lipnja 2022. godine.

U raspravi su sudjelovali: gospodin Dobriša Adamec, gospodin Dimitrije Birač, gospođa Ana Matan, gospodin Alenko Ribić, gospodin Damir Mandić i gospođa Draženka Polović.

Nakon provedene rasprave, od nazočnih 19 vijećnika uz vijećnici, vijeće je sa 12 glasova ZA i 7 glasova PROTIV donijelo:

**ZAKLJUČAK**

**o prihvaćanju polugodišnjeg izvješća o radu Gradonačelnika Grada Karlovca za razdoblje**

**01. siječnja – 30. lipnja 2022. godine**

I

Prihvaća se Polugodišnje izvješće o radu Gradonačelnika Grada Karlovca za razdoblje od 1. siječnja do 30. lipnja 2022. godine.

II

Sastavni dio Polugodišnjeg izvješća o radu Gradonačelnika su Izvješća o radu Upravnih tijela Grada Karlovca koja se nalaze u privitku ovog Zaključka i čine njegov sastavni dio.

III

Ovaj Zaključak objavit će se u Glasniku Grada Karlovca bez Izvješća o radu Upravnih tijela Grada Karlovca.

Prije prelaska na treću točku dnevnog reda predsjednik Gradskog vijeća izražava dobrodošlicu članovima Udruge osoba sa invaliditetom te moli sve prisutne da svi zajedno pokažemo uključivost i suradljivost kako bi olakšali njihov život u našoj zajednici. Predsjednik poziva ispred Udruge osoba sa invaliditetom predsjednicu da se obrati sa par prigodnih riječi.

Predsjednica Udruge osoba sa invaliditetom, gospođa Gordana Jurčević pozdravlja sve prisutne u svoje ime i u ime svih članova udruge te se zahvaljuje svima što im se pružila prilika da na današnji dan budu ugošćeni na sjednici Gradskog vijeća Grada Karlovca.

Predsjednik Gradskog vijeća zahvaljuje se predsjednici i svim članovima udruge za partnerstvo te daje riječ gradonačelniku Damiru Mandiću.

Gradonačelnik Damir Mandić također zahvaljuje svima što su danas došli. Ističe da je vrlo teško za razumjeti kako je to živjeti sa ograničenjima i teškoćama te ističe da svi Gradski vijećnici i svi djelatnici Gradske uprave stoje na raspolaganju osobama sa invaliditetom. Još jednom se zahvaljuje i pozdravlja ih.

Predsjednik Gradskog vijeća zahvaljuje gradonačelniku, Gradu Karlovcu i svim gradskim vijećnicima na podršci i zahvaljuje svim članovima Udruge osoba sa invaliditetom na današnjem prisustvu.

Nastavljamo rad po dnevnom redu.

**TOČKA 3.**

**Polugodišnji izvještaj o izvršenju proračuna Grada Karlovca  za 2022. godinu**

Uvodno obrazloženje dala je gospođa Lidija Malović, dipl.oec., pročelnica Upravnog odjela za proračun i financije.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu razmatrao navedenu točku te predlaže da se donese Polugodišnji izvještaj o izvršenju proračuna Grada Karlovca za 2022. godinu.

U raspravi su sudjelovali: gospodin Dražen Cukina, gospođa Ana Matan, gospodin Dimitrije Birač, gospođa Lidija Malović, gospodin Predrag Pavlačić, gospođa Irena Grčić i gospodin Damir Mandić.

Nakon provedene rasprave od nazočnih 20 vijećnika u vijećnici, vijeće je sa 12 glasova ZA i 7 glasova PROTIV i 1 glas SUZDRŽAN donijelo:

**POLUGODIŠNJI IZVJEŠTAJ**

**o izvršenju proračuna Grada Karlovca  za 2022. godinu**

Članak 1.

Proračun Grada Karlovca za prvo polugodište 2022. godine izvršen je kako slijedi:

**SAŽETAK RAČUNA PRIHODA I RASHODA, RAČUNA FINANCIRANJA I RASPOLOŽIVIH SREDSTAVA IZ PROŠLE GODINE**



Članak 2.

Utvrđuje se da je u razdoblju od 01. siječnja do 30. lipnja 2022.godine ostvaren višak prihoda i primitaka u iznosu od 28.663.618,09 kuna. Preneseni višak iz prethodnih godina iznosi 37.858.930 kuna. Višak prihoda i primitaka za raspolaganje u sljedećem razdoblju iznosi 66.522.548,09 kuna.

Članak 3.

Sastavni dio Polugodišnjeg izvještaja o izvršenju Proračuna Grada Karlovca za 2022.godinu čine:

* Opći dio proračuna koji čini Račun prihoda i rashoda i Račun financiranja na razini odjeljka ekonomske klasifikacije,
* Posebni dio proračuna po organizacijskoj i programskoj klasifikaciji te razini odjeljka ekonomske klasifikacije,
* Izvještaj o zaduživanju na domaćem i stranom tržištu novca i kapitala,
* Izvještaj o korištenju proračunske zalihe,
* Izvještaj o danim državnim jamstvima i izdacima po državnim jamstvima,
* Obrazloženje ostvarenja prihoda i primitaka, rashoda i izdataka.

Članak 4.

Rashodi i izdaci utvrđeni u Posebnom dijelu Proračuna Grada Karlovca za 2022. godinu, iskazani su po organizacijskoj, ekonomskoj, programskoj klasifikaciji i po izvorima financiranja.

Članak 5.

Polugodišnji izvještaj o izvršenju Proračuna Grada Karlovca za 2022. godinu objavit će se na internetskim stranicama Grada Karlovca.

Opći i posebni dio Polugodišnjeg izvještaja o izvršenju Proračuna Grada Karlovca za 2022. godinu objavit će se u Glasniku Grada Karlovca.

**TOČKA 4.**

**Odluka o  prihvaćanju Dvogodišnjeg izvješća o provedbi Akcijskog plana energetski i klimatski održivog razvitka Grada Karlovca (eng. Sustainable Energy and Climate. Action Plan - SECAP)**

Uvodno obrazloženje dala je gospođa mr.sc. Marijana Tomičić, dipl.politolog., pročelnica Upravnog odjela za razvoj grada i EU fondove.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlaže da se donese Odluka o  prihvaćanju Dvogodišnjeg izvješća o provedbi Akcijskog plana energetski i klimatski održivog razvitka Grada Karlovca (eng. Sustainable Energy and Climate. Action Plan - SECAP).

U raspravi su sudjelovali: gospodin Dobriša Adamec i gospođa Lucija Krizmanić.

Nakon provedene rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o  prihvaćanju Dvogodišnjeg izvješća o provedbi Akcijskog plana energetski i klimatski održivog razvitka Grada Karlovca (eng. Sustainable Energy and Climate. Action Plan - SECAP)**

**I**

Prihvaća se Dvogodišnje izvješće o provedbi Akcijskog plana energetski i klimatski održivog razvitka Grada Karlovca (eng. *Sustainable Energy and Climate Action Plan – SECAP*) koje je izrađeno temeljem potpisanog Sporazuma gradonačelnika (*Covenent of Mayors*), Sporazuma gradonačelnika za klimu i energiju te temeljem usvojenog Akcijskog plana energetski održivog razvitka i prilagodbe klimatskim promjenama Grada Karlovca.

**II**

Sastavni dio ove Odluke čini i Dvogodišnje izvješće o provedbi Akcijskog plana energetski i klimatski održivog razvitka Grada Karlovca.

**III**

Ova odluka će se objaviti u Glasniku Grada Karlovca, a stupa na snagu osam dana nakon objave.

**TOČKA 5.**

**Odluka o izradi Urbanističkog plana uređenja ''Poslovna zona Mekušje - II.A etapa (2.18.A)''**

Uvodno obrazloženje dala je gospođa Vesna Ribar, dipl.ing.građ., pročelnica Upravnog odjela za prostorno uređenje i poslove provedbe dokumenata prostornog uređenja.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o izradi Urbanističkog plana uređenja ''Poslovna zona Mekušje - II.A etapa (2.18.A)''

U raspravi su sudjelovali: gospodin Predrag Pavlačić i gospođa Vesna Ribar

Nakon provedene rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o izradi Urbanističkog plana uređenja ''Poslovna zona Mekušje - II.A etapa (2.18.A)''**

### **PRAVNA OSNOVA ZA IZRADU I DONOŠENJE PROSTORNOG PLANA**

#### **Članak**

1. Pravna osnova za izradu Urbanističkog plana uređenja ''Poslovna zona Mekušje - II.A etapa (2.18.A)'' (u daljnjem tekstu: UPU) su članci 79. i 89. Zakona o prostornom uređenju (''Narodne novine'', broj 153/13, 65/17, 114/18, 39/19, 98/19 - u daljnjem tekstu: Zakon), te članak 213. stavak 1. i kartografski prikazi 3.C ''Područja primjene posebnih mjera uređenja i zaštite'' u mjerilu 1:25.000 i 4.43. ''Građevinska područja'' u mjerilu 1:5.000 Prostornog plana uređenja Grada Karlovca (''Glasnik Grada Karlovca'', broj 01/02, 05/10, 06/1, 17/20 - u daljnjem tekstu: PPUGK) kojima je utvrđena obveza izrade Urbanističkog plana uređenja ''Poslovna zona Mekušje - II etapa'', oznake 2.18.
2. Nositelj izrade UPU-a je u skladu s člankom 81. stavkom 2. Zakona Upravni odjel za prostorno uređenje i poslove provedbe dokumenata prostornog uređenja Grada Karlovca.

### **RAZLOZI DONOŠENJA PROSTORNOG PLANA**

#### **Članak**

1. Razlog za donošenje UPU-a je inicijativa dana u skladu s člankom 85. Zakona, kojom tvrtka T3M d.o.o. iz Karlovca inicira izradu UPU-a u svrhu gradnje građevine proizvodne namjene na k.č. 1000 k.o. Gornje Mekušje koja se nalazi u neizgrađenom dijelu izdvojenog građevinskog područja izvan naselja proizvodne namjene (I2) - Gornje Mekušje 2, u kojem trenutno nije moguće izdavanje lokacijskih i građevinskih dozvola temeljem članka 213. stavka 2. PPUGK-a, te temeljem članka 79. stavaka 1. i 3. i članka 201. stavaka 1. i 2. Zakona.
2. Donošenjem UPU-a će se propisati uvjeti provedbe svih zahvata u njegovom obuhvatu, detaljna podjela na posebne prostorne cjeline s obzirom na njihovu namjenu i drugi detaljni uvjeti korištenja i uređenja prostora odnosno građenja građevina, te na taj način omogućiti izdavanje akata kojima se odobravaju zahvati u prostoru.

### **OBUHVAT PROSTORNOG PLANA**

#### **Članak**

1. Poslovna zona Mekušje - II etapa obuhvaća površinu od 93,34 ha na kojoj se nalazi

vrlo velik broj katastarskih čestica koje karakterizira kompleksna imovinska struktura, agrarni oblici (farma), te male površine neprimjerene za formiranje građevnih čestica proizvodne namjene. Time je otežano osiguravanje preduvjeta za gradnju (npr. otkup zemljišta, komunalno opremanje i sl.) na tako velikoj površini, osobito iz perspektive nepoznatih poslovnih subjekata kao korisnika prostora.

1. Na temelju članka 89. stavka 2. Zakona kojim je omogućeno da se odlukom o izradi urbanističkog plana uređenja može odrediti uži ili širi obuhvat tog plana od obuhvata određenog prostornim planom lokalne razine šireg područja, te slijedom navedenog u prethodnom stavku ovog članka određuje se uži obuhvat UPU-a od 2,51 ha tj. 2,69% površine poslovne zone Mekušje - II etapa koji osigurava brzo konzumiranje prostora od strane poznatih i nepoznatih poslovnih subjekata, te time pokretanje pozitivnih gospodarskih trendova koji bi u budućnosti omogućili aktivaciju i preostale površine poslovne zone Mekušje - II etapa.
2. Temeljem članka 61.st(3) Zakona UPU mora biti usklađen s PPUGK.

#### **Članak**

1. Obuhvat UPU-a je zaokružena funkcionalna cjelina jasno omeđena Urbanističkim planom uređenja ''Poslovna zona Mekušje - I etapa'' (''Glasnik Grada Karlovca'', broj 17/17) na zapadu, postojećim prometnicama na jugu (Mekušanska cesta) i istoku (Put Valerijana Riesznera), te postojećom farmom na sjeveru.
2. U obuhvatu UPU-a nalaze se samo dvije (2) katastarske čestice velike površine i pravilnog geometrijskog oblika. K.č. 1000, k.o. Gornje Mekušje je predmet inicijative iz članka 2. ove Odluke i zauzima oko 1/3 površine u obuhvatu UPU-a. Susjedna k.č. 999/1, k.o. Gornje Mekušje zauzima oko 2/3 površine UPU-a.
3. Obuhvat UPU-a grafički je prikazan na izvodu iz kartografskog prikaza 4.43. ''Građevinska područja'' PPUGK-a u mjerilu 1:5.000, koji je prilog i sastavni dio ove Odluke.

### **SAŽETA OCJENA STANJA U OBUHVATU PROSTORNOG PLANA**

#### **Članak**

1. Prostor u obuhvatu UPU-a čine dvije (2) neizgrađene i komunalno neopremljene katastarske čestice.
2. Iz PPUGK-a, kao prostornog plana šireg područja, iz Informacijskog sustava prostornog uređenja (ISPU), te druge dostupne dokumentacije, navode se sljedeći podaci o prostoru u obuhvatu UPU-a:

* prostor Poslovne zone Mekušje - II.A etapa je dio neizgrađenog područja znatno veće, pretežito neizgrađene gospodarske zone-proizvodne namjene (I2), planirane prema PPUGK na prostoru između rijeke Kupe na sjeveroistoku, novo planiranog koridora buduće brze ceste na zapadu i postojeće Mekušanske ceste na jugu.
* na prometnici koja omeđuje obuhvat UPU-a na jugu (Mekušanska cesta) postoje vodovi za vodoopskrbu i elektroničku komunikaciju (telekomunikaciju), te je planirana gradnja vodova za plinoopskrbu;
* u jugoistočnom dijelu obuhvatu UPU-a postoji građevina od značaja za Republiku Hrvatsku - dio obrambenog nasipa (za obranu od poplave), a Ministarstvo prostornog uređenja, graditeljstva i državne imovine je dana 23.02.2022.god. izdalo izmjenu i dopunu lokacijske dozvole KLASA: UP/I-350-05/20-01/000035, urbroj:531-06-02-02/02-22-0018 za zahvat u prostoru „Izgradnja desnog nasipa Korane, desnog nasipa Kupe i prokopa Korana-Kupa s nasipima i rješenjem odvodnje na području Gornjeg Mekušja te izgradnja cestovnog mosta preko prekopa“, koji zahvat ima utjecaj na plansko rješenje UPU, osobito na rješenje prometa i pristup s Mekušanske ceste prostoru u obuhvatu UPU i ostatku gospodarske zone Mekušje II etapa, obzirom da je most preko prekopa Korana-Kupa predložen na lokaciji spoja Mekušanske ceste i postojeće prometnice prema pročistaču otpadnih voda Karlovca i Duga Rese;
* obuhvat UPU-a nalazi se u evidentiranom (planiranom) značajnom krajobrazu ZK3 - Kupa,
* na području je najvećeg intenziteta potresa, u državnom i županijskom lovištu, te u vodonosnom području; a što sve predstavlja posebna ograničenja u korištenju prostora;
* u obuhvatu UPU-a se uz samu granicu na sjeveroistoku nalazi zemljište u vlasništvu RH;
* u obuhvatu UPU-a nema kulturnih dobara i dijelova prirode zaštićenih posebnim propisima.

1. Obzirom da su podaci dostupni iz PPUGK-a stariji od 10 godina od nadležnih javnopravnih tijela utvrđenih člankom 11. ove Odluke bit će zatraženi ažurni podaci.

#### **Članak**

1. Poslovna zona Mekušje - II.A etapa je dio znatno veće gospodarske zone-proizvodne namjene (I2), planirane PPUGK. Na prostoru u obuhvatu UPU-a se prema članku 5.st(1) i st(2) odredbi za provođenje PPUGK može planirati gradnja građevina isključivo za gospodarsku namjenu bez stanovanja i to građevina industrijske i zanatske proizvodnje, poslovnih građevina trgovačkih, uslužnih i komunalno-servisnih djelatnosti s pomoćnim građevinama, te ugostiteljsko-turističkih građevina bez smještajnih kapaciteta (namjene I1,I2,K1,K2 i K3).
2. U obuhvatu UPU-a moguće je planirati svu potrebnu prometnu i drugu infrastrukturu, a u skladu s člankom 198. stavkom 5. PPUG-a može se planirati i gradnju građevina za gospodarenje posebnim kategorijama i vrstama otpada.

### **CILJEVI I PROGRAMSKA POLAZIŠTA PROSTORNOG PLANA**

#### **Članak**

1. Osnovni cilj UPU-a je, da u okviru ograničenja postavljenih PPUGK-om, zakonskom i podzakonskom regulativom, zahtjevima za izradu UPU-a i dr., omogući gradnju proizvodne građevine na cca 1/3 površine u vlasništvu poznatog poslovnog subjekta te gradnju i na preostaloj površini unutar obuhvata UPU, sve prema uvjetima gradnje prilagodljivim širokom spektru poslovnih subjekata, a da se pri tome omogućiti racionalno korištenje prostora i razvitak temeljen na načelu održivosti.
2. Utvrđuju se sljedeća programska polazišta za izradu UPU-a:

* prostorno plansko rješenje UPU treba uskladiti sa zahvatom u prostoru od značaja za Republiku Hrvatsku i važećom izmjenom i dopunom lokacijske dozvole iz članka 5. stavka (2), ove Odluke.
* u suradnji s nadležnim javnopravnim tijelima treba pronaći plansko rješenje prometa u obuhvatu UPU i neposrednoj kontaktnoj zoni kojim će se osigurati planska mogućnost prilaza ostatku gospodarske zone Mekušje-II etapa i već postojećim sadržajima (pročistač otpadnih voda, farma).
* prostorno plansko rješenje UPU ne smije pogoršati uvjete korištenja preostalog dijela Poslovne zone Mekušje-II etapa
* razmotriti potrebu gradnje građevina za gospodarenje posebnim kategorijama i vrstama otpada;
* utvrditi detaljne uvjete provedbe svih zahvata u prostoru (npr. zgrada, infrastrukture i dr.);
* utvrditi minimalnu kategoriju prometne i komunalne opremljenosti građevnih čestica, te pri tome razmotriti potrebu i mogućnost korištenja alternativnih izvora energije (npr. solarni paneli i sl.), alternativnih izvora vodoopskrbe (npr. crpljenje vode na vlastitoj građevnoj čestici, prikupljanje kišnice i sl.) i alternativnih sustava zbrinjavanja otpadnih voda (npr. uređaji za biološko pročišćavanje na vlastitoj građevnoj čestici i sl.);
* utvrditi uvjete i mjere zaštite prostora u odnosu na posebna ograničenja u korištenju;

#### **Članak**

1. UPU treba izraditi u skladu s Zakonom, Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (''Narodne novine'', broj 106/98, 39/04, 45/04 i 9/11) u dijelu u kojem nije u suprotnosti s odredbama Zakona, Uredbom o informacijskom sustavu (''Narodne novine'', broj 115/15) te drugim važećim zakonima i podzakonskim propisima bitnim za izradu dokumenata prostornog uređenja.
2. UPU treba izraditi u skladu s PPUGK-om, osobito općim smjernicama za izradu UPU-ova iz članka 214. stavka 1., te smjernicama za izradu UPU-a 2.18 iz članka 214. stavka 2. u dijelu koji je primjenjiv na uži obuhvat UPU određen člankom 3. ove Odluke.
3. Kartografske prikaze UPU-a treba izraditi u mjerilu 1:1.000 na ažurnoj digitalnoj topografsko katastarskoj podlozi.

### **POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU PROSTORNIH PLANOVA**

#### **Članak**

1. Za izradu UPU-a bit će korišten PPUGK, podaci dostupni iz informacijskog sustava prostornog uređenja te podaci i dokumentacija koju dostavljaju javnopravna tijela iz svog djelokruga
2. Za potrebe izrade kartografskih prikaza UPU-a bit će pribavljena digitalna topografsko-katastarska podloga u skladu s člankom 17. Pravilnika o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (''Narodne novine'', broj 106/98, 39/04, 45/04 i 9/11).

### **NAČIN PRIBAVLJANJA STRUČNIH RJEŠENJA PROSTORNOG PLANA**

#### **Članak**

1. Stručno rješenje izradit će odabrani stručni izrađivač koji zadovoljava uvjete iz Pravilnika o izdanju suglasnosti za obavljanje stručnih poslova prostornog uređenja (''Narodne novine'', broj 130/15).
2. Ne planira se pribavljanje više varijantnih stručnih rješenja.

### **POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PROSTORNOG PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI PROSTORNOG PLANA**

#### **Članak**

1. Utvrđuje se popis sudionika - korisnika prostora koji trebaju sudjelovati u postupku i javnopravnih tijela određenih posebnim propisima koji u skladu s Člankom 90. Zakona trebaju dati zahtjeve za izradu Plana iz područja svog djelokruga te sudjelovati u izradi Plana:

* Ministarstvo unutarnjih poslova, Policijska uprava Karlovačka; Služba upravnih i inspekcijskih poslova, Trg Hrvatskih branitelja 6, 47000 Karlovac;
* Ministarstvo unutarnjih poslova, Ravnateljstvo civilne zaštite, Područni ured civilne zaštite Rijeka, Služba civilne zaštite Karlovac, Dr. Vladka Mačeka 8, 47000 Karlovac;
* Ministarstvo prostornoga uređenja, graditeljstva i državne imovine, Ulica Republike Austrije 20, 10000 Zagreb;
* Ministarstvo prostornoga uređenja, graditeljstva i državne imovine, Ivana Dežmana 10, 10000 Zagreb;
* Javna ustanova Zavod za prostorno uređenje Karlovačke županije, Jurja Križanića 11, 47000 Karlovac;
* Javna ustanova Natura Viva za upravljanje zaštićenim dijelovima prirode na području Karlovačke županije, Jurja Križanića 30, 47000 Karlovac;
* Hrvatska regulatorna agencija za mrežne djelatnosti (HAKOM), Ulica Roberta Frangeša Mihanovića 9, 10110 Zagreb;
* A1 Hrvatska d.o.o., Vrtni put 1, 10000 Zagreb;
* Hrvatski Telekom d.d., Odjel za elektroničko komunikacijsku infrastrukturu (EKI), Harambašićeva 39, 10000 Zagreb;
* Telemach Hrvatska d.o.o., Josipa Marohnića 1, 10000 Zagreb;
* OT- Optima Telekom d.d., Bani 75a, Buzin, 10000 Zagreb;
* Hrvatske vode, Ulica grada Vukovara 220, 10000 Zagreb;
* Hrvatske vode, Vodnogospodarski odjel za srednju i donju Savu, VGI za mali sliv Kupa, Obala Račkog 10, 47000 Karlovac;
* Vodovod i kanalizacija d.o.o., Gažanski trg 8, 47000 Karlovac;
* PLINACRO d.o.o., Savska cesta 88a, 10000 Zagreb;
* Montcogim Plinara d.o.o., DP Karlovac, Vlatka Mačeka 26 A, 47000 Karlovac;
* HEP - ODS d.o.o., Elektra Karlovac, Vlatka Mačeka 44, 47000 Karlovac;
* Čistoća d.o.o., Gažanski trg 8, 47000 Karlovac;
* Karlovačka županija, Upravni odjel za graditeljstvo i okoliš, Križanićeva 11, 47000 Karlovac;
* Karlovačka županija, Upravni odjel za gospodarstvo, A. Vraniczanya 44, 47000 Karlovac;
* Grad Karlovac, Upravni odjel za gospodarstvo, poljoprivredu i turizam, ovdje;
* Grad Karlovac, Upravni odjel za gradnju i zaštitu okoliša, ovdje;
* Grad Karlovac, Upravni odjel za komunalno gospodarstvo, ovdje;
* Grad Karlovac, Upravni odjel za razvoj grada i EU fondove, ovdje
* Grad Krlovac, Upravni odjel za imovinsko pravne poslove i upravljanje imovinom, ovdje
* T3M d.o.o.Karlovac, Cerovac Vukmanićki 20D, Karlovac
* Ruža Jakšić, Braće Gojak 162, Karlovac
* Mjesni odbor Gornje Mekušje, Mekušanska cesta 63, 47000 Karlovac.

1. Javnopravna tijela iz prethodnog Stavka moraju dostaviti zahtjeve iz prethodnog Stavka u roku od **15 dana** od zaprimanja ove Odluke i poziva za dostavu predmetnih zahtjeva, a ako ih ne dostave u tom roku, smatrat će ih nemaju.
2. Javnopravna tijela moraju u zahtjevima iz prethodnog Stavka navesti odredbe propisa, sektorskih strategija, planova, studija i drugih dokumenata propisanih posebnim zakonima na kojima se temelje zahtjevi u obuhvatu Plana, a ako to ne učine, nositelj izrade takve zahtjeve nije dužan uzeti u obzir, ali je to dužan posebno obrazložiti.
3. U skladu s člankom 91. Zakona, javnopravna tijela ne mogu u zahtjevima za izradu Plana postavljati uvjete kojima bi se mijenjali ciljevi i/ili programska polazišta za izradu Plana određeni ovom Odlukom, a prema članku 92. Zakona nemaju pravo na naknadu za dostavljene zahtjeve. Ukoliko je moguće, podatke i drugu dokumentaciju treba dostaviti u digitalnom obliku te geokodirane (georeferencirane).

### **PLANIRANI ROK ZA IZRADU PROSTORNOG PLANA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU PROSTORNOG PLANA TIJELA I OSOBA ODREĐENIH POSEBNIM PROPISIMA, AKO JE TAJ ROK, OVISNO O SLOŽENOSTI POJEDINOG PODRUČJA, DUŽI OD TRIDESET DANA**

#### **Članak 12.**

1. Utvrđuju se sljedeće faze i rokovi za izradu UPU-a:

* 1. faza - dostava zahtjeva za izradu UPU-a - 15 dana (od dana zaprimanje ove Odluke)
* 2. faza - izrada nacrta prijedloga UPU-a - 40 dana (od dostave zahtjeva za izradu UPU-a)
* 3. faza - izrada prijedloga UPU-a - 5 dana (od dana utvrđivanja prijedloga UPU-a)
* 4. faza - javni uvid s javnim izlaganjem prijedloga UPU - 30 dana
* 5. faza - izvješće o javnoj raspravi - 10 dana (od završetka javne rasprave)
* 6. faza - ponovna javna rasprava - 8 dana
* 7. faza - izvješće o ponovnoj javnoj raspravi - 10 dana (od završetka ponovne javne rasprave)
* 8. faza - izrada nacrta konačnog prijedloga UPU-a - 10 dana (od završetka izvješća o (ponovnoj) javnoj raspravi)
* 9. faza - izrada konačnog prijedloga UPU-a - 5 dana (od dana utvrđivanja konačnog prijedloga UPU-a)
* 10. faza - izrada izvornika UPU-a - 10 dana (od dana donošenja na sjednici Gradskog vijeća)

1. Ponovna javna rasprava (6. faza) može se provoditi najviše tri puta u skladu s člankom 104. stavkom 5. Zakona, nakon čega se donosi nova odluka o izradi prostornog plana i provodi novi postupak izrade.
2. Rokovi iz stavka 1. ovoga članka ne uključuju vrijeme potrebno za:

- utvrđivanje prijedloga Plana za javnu raspravu na temelju nacrta prijedloga Plana od strane gradonačelnika Grada Karlovca;

- objavu javne rasprave o prijedlogu Plana u dnevnom tisku te na mrežnim stranicama Ministarstva prostornog uređenja i državne imovine i Grada Karlovca;

- dostavu posebnih pisanih obavijesti o javnoj raspravi o prijedlogu Plana javnopravnim tijelima iz Članka 11. ove Odluke koja su dala ili trebala dati zahtjeve za izradu Plana, te mjesnom odboru na čijem se području nalazi obuhvat Plana;

- utvrđivanje izmijenjenog prijedloga Plana za ponovnu javnu raspravu na temelju prijedloga Plana i izvješća o javnoj raspravi odnosno izmijenjenog prijedloga Plana i izvješća o ponovnoj javnoj raspravi od strane gradonačelnika Grada Karlovca;

- objavu ponovne javne rasprave o izmijenjenom prijedlogu Plana u dnevnom tisku te na mrežnim stranicama Ministarstva graditeljstva i prostornog uređenja i Grada Karlovca;

- dostavu posebnih pisanih obavijesti o ponovnoj javnoj raspravi o izmijenjenom prijedlogu Plana javnopravnim tijelima iz Članka 11. ove Odluke koja su dala ili trebala dati zahtjeve za izradu Plana te mjesnom odboru na čijem se području nalazi obuhvat Plana;

- utvrđivanje konačnog prijedloga Plana od strane gradonačelnika Grada Karlovca;

- dostavu pisanih obavijesti sudionicima javne rasprave (i ponovnih javnih rasprava) s obrazloženjem o razlozima neprihvaćanja, odnosno djelomičnog prihvaćanja njihovih prijedloga i primjedbi;

- donošenje Plana od strane Gradskog vijeća Grada Karlovca;

- objavu Odluke o donošenju Plana u ''Glasniku Grada Karlovca''.

1. Ukoliko se iz objektivnih razloga neki od rokova iz stavka 1. ovoga članka produlje, to se produljenje ne smatra protivnim ovoj Odluci.

### **IZVORI FINANCIRANJA IZRADE PROSTORNOG PLANA**

#### **Članak 13.**

1. Sredstva za izradu UPU-a osiguravaju se iz drugih izvora u skladu s člankom 63. stavkom 2. Zakona.
2. Izradu UPU-a će financirati T3M d.o.o. iz Karlovca u skladu s ugovorom s Gradom Karlovcem, KLASA: 350-02/22-01/01, URBROJ: 2133-01-06-01/02-22-05 od 06.srpnja 2022. godine (Glasnik Grada Karlovca br.13/22).

### **ODLUKA O DRUGIM PITANJIMA ZNAČAJNIM ZA IZRADU NACRTA PROSTORNOG PLANA**

#### **Članak 14.**

1. Do stupanja na snagu UPU-a u njegovom obuhvatu nije moguće izdavanje lokacijskih i građevinskih dozvola temeljem članka 213. stavka 2. PPUGK-a, te temeljem članka 79. stavaka 1. i 3. i članka 201. stavaka 1. i 2. Zakona.
2. U skladu sa člankom 86. stavkom 3. Zakona temeljem provedenog postupka i pribavljenih mišljenja javnopravnih tijela da nije potrebno provesti postupak strateške procjene gradonačelnik je 31.kolovoza 2022.godine donio Odluku da nije potrebno provesti postupak strateške procjene utjecaja na okoliš, KLASA: 351-02/22-06/03 URBROJ: 2133-01-05-01/01-22-14.

### **ZAVRŠNE ODREDBE**

#### **Članak 15.**

1. UPU treba izraditi u šest (6) izvornika koje će u skladu s člankom 24. Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (''Narodne novine'', broj 106/98, 39/04, 45/04 i 9/11) potpisati predsjednik Gradskog vijeća Grada Karlovca.
2. Osim analognog oblika UPU-a iz prethodnog stavka ovog članka treba izraditi i elektronički oblik u standardu i na mediju propisanom Uredbom o informacijskom sustavu prostornog uređenja (''Narodne novine'', broj 115/15).
3. Nositelj izrade treba dostaviti analogni i elektronički oblik UPU-a Ministarstvu prostornog uređenja, graditeljstva i državne imovine i Zavodu za prostorno uređenje Karlovačke županije s odlukom o donošenju UPU-a najkasnije petnaest (15) dana od dana objave odluke o donošenju UPU-a u ''Glasniku Grada Karlovca'' u skladu s člankom 112. stavkom 1. Zakona.

#### **Članak 16.**

1. Ova Odluka stupa na snagu osmog dana od dana objave u ''Glasniku Grada Karlovca''.

Prilog: Obuhvat UPU „Poslovna zona Mekušje-II.A etapa (2.18.A)“

**TOČKA 6.**

**Odluka o  provedbi postupka nabave za dobavu i ugradnju fotonaponskih ćelija koja će se provesti u okviru Programa „Energija i klimatske promjene“**

Uvodno obrazloženje dala je gospođa mr.sc. Marijana Tomičić, dipl.politolog., pročelnica Upravnog odjela za razvoj grada i EU fondove.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o  provedbi postupka nabave za dobavu i ugradnju fotonaponskih ćelija koja će se provesti u okviru Programa „Energija i klimatske promjene“.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o  provedbi postupka nabave za dobavu i ugradnju fotonaponskih ćelija koja će se provesti u okviru Programa „Energija i klimatske promjene“**

**I**

Postupak nabave za dobavu i ugradnju fotonaponskih ćelija provesti će se sukladno Zakonu o javnoj nabavi NN br:120/2016 primjenom otvorenog postupka javne nabave velike vrijednosti u predmetu nabave: Dobava i ugradnja fotonaponskih ćelija.

Za pripremu i provedbu postupka imenovati će se stručno povjerenstvo za javnu nabavu naručitelja Odlukom gradonačelnika.

**II**

Procijenjena vrijednost nabave iznosi 1.948.610,00 HRK bez poreza na dodanu vrijednost, a provedbom postupka nabave planira se postavljanje, odnosno izgradnja 14 sunčanih elektrana u svrhu samoopskrbe na 14 lokacija krovova javnih zgrada u Gradu Karlovcu koje većinom čine energetski obnovljeni objekti dječjih vrtića i osnovnih škola na području grada Karlovca.

**III**

Glavni cilj Programa je povećanje korištenja tehnologija s manjom emisijom ugljika i povećanje sigurnosti opskrbe energijom u Republici Hrvatskoj, što je sukladno ključnim ciljevima Financijskog mehanizma Europskog gospodarskog prostora i Norveškog financijskog mehanizma.

Projekt „Solarizacija ustanova Grada Karlovca (SolariKA)“ financira Island, Lihtenštajn i Norveška putem bespovratnih sredstava EGP-a i Norveških bespovratnih sredstava za razdoblje 2014. do 2021. godina.“

„Zajedno za zelenu, konkurentnu i uključivu Europu”.

**IV**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**V**

Ova odluka stupa na snagu osmog dana od dana objave u „Glasniku Grada Karlovca“.

**TOČKA 7.**

**Odluka o osnivanju i imenovanju članova Gradskog povjerenstva za procjenu šteta od prirodnih nepogoda**

Uvodno obrazloženje dala je gospođa Dijana Kujinek, mag.nov., pročelnica Ureda Gradonačelnika.

Predsjednik Gradskog vijeća izvijestio je vijećnike da je Odbor za izbor i imenovanja razmatrao navedenu točku te predlažu da se donese Odluka o osnivanju i imenovanju članova Gradskog povjerenstva za procjenu šteta od prirodnih nepogoda.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o osnivanju i imenovanju članova Gradskog povjerenstva za procjenu šteta od prirodnih nepogoda**

Članak 1.

Osniva se Gradsko povjerenstvo za procjenu šteta od prirodnih nepogoda (dalje: Gradsko povjerenstvo).

Članak 2.

U Gradsko povjerenstvo imenuju se:

1. Ivana Fočić za predsjednika

2. Stjepan Mrežar za člana

3. Lidija Malović za članicu

4. Ana Hranilović Trubićza članicu

5. Dario Grebza člana

6. Daniela Peris za članicu

7. Draženka Sila Ljubenko za članicu

8. Tatjana Gojak za članicu

9. Mirjana Mladenović za članicu

10. Josip Obranović za člana

11. Dobriša Adamec za člana

Članak 3.

Članovi Gradskog povjerenstva imenuje se na razdoblje od četiri (4) godine.

Članak 4.

Gradsko povjerenstvo iz članka 2. ove Odluke obavlja poslove utvrđene Zakonom o ublažavanju i uklanjanju posljedica prirodnih nepogoda člankom 14. stavkom 2. i godišnjim Planom djelovanja u području prirodnih nepogoda Grada Karlovca obavljaju sljedeće poslove:

- predlaže gradonačelniku Grada Karlovca proglašenje prirodne nepogode,

- utvrđuje i provjerava visinu štete od prirodne nepogode za područje Grada Karlovca,

- unose podatke o prvim procjenama šteta u Registar šteta

- unose i prosljeđuje putem Registra šteta konačne procjene šteta županijskom povjerenstvu,

- raspoređuje dodijeljena sredstva pomoći za ublažavanje i djelomičnu sanaciju šteta od prirodnih nepogoda prema ovom Zakonu,

- izrađuje izvješće o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavlja ih županijskom povjerenstvu za procjenu šteta od prirodnih nepogoda putem Registra šteta,

- surađuje sa županijskim povjerenstvom u provedbi ovog Zakona,

- donosi plan djelovanja u području prirodnih nepogoda iz svoje nadležnosti,

- obavljaju druge poslove i aktivnosti iz svog djelokruga u suradnji sa županijskim povjerenstvom.

Članak 5.

Administrativne poslove za potrebe Povjerenstva obavlja Ured Gradonačelnika.

Članak 6.

Sredstva za rad Povjerenstva osiguravaju se u proračunu Grada Karlovca.

Članak 7.

Stupanjem na snagu ove Odluke prestaje vrijediti Odluka KLASA: 021-05/21-01/05, URBROJ: 2133/01-01/01-21-8 od 6. srpnja 2021. godine.

Članak 8.

Ova Odluka stupa na snagu osmog (8) dana od dana objave u „Glasniku Grada Karlovca“.

**TOČKA 8.**

**Odluka o povećanju temeljenog kapitala trgovačkog društva GeotermiKA za energetiku d.o.o. Karlovac**

Uvodno obrazloženje dala je gospođa Lidija Malović, dipl.oec., pročelnica Upravnog odjela za proračun i financije.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu razmatrao navedenu točku te predlažu da se donese Odluka o povećanju temeljenog kapitala trgovačkog društva GeotermiKA za energetiku d.o.o. Karlovac.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o povećanju temeljenog kapitala trgovačkog društva GeotermiKA za energetiku d.o.o. Karlovac**

I

Odobrava se korištenje sredstava Proračuna Grada Karlovca za 2022.godinu na poziciji R0054 Dionice i udjeli u glavnici Geotermika za energetiku d.o.o. Ivana Banjavčića 9, Karlovac u iznosu od 1.250.000,00 kuna u svrhu povećanja temeljnog kapitala društva u 100%-tnom vlasništvu Grada Karlovca.

II

Odobrena sredstva iz točke I ovog Rješenje Upravni odjel za proračun i financije doznačiti će GeotermiKA za energetiku d.o.o. Karlovac na žiro račun kod Karlovačke banke Karlovac IBAN HR49 2400 0081 1103 86111

III

Obvezuje se UO za proračun i financije evidentirati udio u vlasništvu u poslovnim knjigama Grada Karlovca kao povećanje udjela u glavnici trgovačkih društava.

IV

Obvezuje se GeotermiKA za energetiku d.o.o. Karlovac izvršiti povećanje temeljnog kapitala u sudskom registru.

V

Odluka Gradskog vijeća Klasa:024-03/22-02/06, Urbroj:2133-1-01/01-22-5 od 19.srpnja 2022. godine stavlja se van snage.

**TOČKA 9.**

**Odluka o provedbi postupka  nabave izvođenja radova obnove na kulturnom dobru zgrade na adresi Gornja Gaza 3, Karlovac**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlaže da se donese Odluka o provedbi postupka  nabave izvođenja radova obnove na kulturnom dobru zgrade na adresi Gornja Gaza 3, Karlovac.

U raspravi su sudjelovali: gospođa Ana Matan, gospođa Ljerka Horvat i gospođa Draženka polović.

Nakon provedene rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka  nabave izvođenja radova obnove na kulturnom dobru zgrade na adresi Gornja Gaza 3, Karlovac**

Članak 1.

Postupak nabave radova obnove na kulturnom dobru zgrade na adresi Gornja Gaza 3, Karlovac, u cilju provedbe mjera zaštite predmetne zgrade oštećene u potresu, provest će se sukladno čl. 42. Zakona o obnovi zgrada oštećenih potresom (NN br. 120/20, 10/21 i 117/21 ) i čl. 6. Pravilnika o provedbi postupaka nabave roba, usluga i radova za postupke obnove (NN 126/21 i 19/22) u predmetu nabave : Izvođenje radova obnove na kulturnom dobru zgrade na adresi Gornja Gaza 3, Karlovac .

Odlukom gradonačelnika imenovat će se stručno povjerenstvo za pripremu i provedbu postupka javne nabave.

Članak 2.

Procijenjena vrijednost nabave iznosi 1.810.000,00 kn bez poreza na dodanu vrijednost.

Članak 3.

Ovlašćuje se gradonačelnik Grada Karlovca da provede sve radnje u postupku predmetne nabave.

Članak 4.

Ova Odluka stupa na snagu osmog dana od dana objave u „Glasniku Grada Karlovca.“

**TOČKA 10.**

**Odluka o provedbi postupka  nabave izvođenja radova obnove na kulturnom dobru zgrade gradske uprave, Trg bana J. Jelačića 7, Karlovac**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlaže da se donese Odluka o provedbi postupka  nabave izvođenja radova obnove na kulturnom dobru zgrade gradske uprave, Trg bana J. Jelačića 7, Karlovac.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka  nabave izvođenja radova obnove na kulturnom dobru zgrade gradske uprave, Trg bana J. Jelačića 7, Karlovac**

Članak 1.

Postupak nabave radova obnove na kulturnom dobru zgrade gradske uprave na adresi Trg bana Josipa Jelačića 7, Karlovac u cilju provedbe mjera zaštite predmetne zgrade oštećene u potresu, provest će se sukladno čl. 42. Zakona o obnovi zgrada oštećenih potresom ( NN br. 120/20, 10/21 i 117/21 ) i čl. 6. Pravilnika o provedbi postupaka nabave roba, usluga i radova za postupke obnove (NN 126/21 i 19/22) u predmetu nabave: Izvođenje radova obnove na kulturnom dobru zgrade gradske uprave na adresi Trg bana Josipa Jelačića 7, Karlovac.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

Članak 2.

Procijenjena vrijednost nabave iznosi 4.050.000,00 kn bez poreza na dodanu vrijednost.

Članak 3.

Ovlašćuje se gradonačelnik Grada Karlovca da provede sve radnje u postupku predmetne nabave.

Članak 4.

Ova Odluka stupa na snagu osmog dana od dana objave u „Glasniku Grada Karlovca.“

**TOČKA 11.**

**Odluka o provedbi postupka  nabave izvođenja radova obnove na kulturnom dobru zgrade Gradskog muzeja, Trg J. J .Strossmayera 7, Karlovac**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka  nabave izvođenja radova obnove na kulturnom dobru zgrade Gradskog muzeja, Trg J. J .Strossmayera 7, Karlovac.

U raspravi su sudjelovali: gospođa Ana Matan, gospođa Ljerka Horvat i gospodin Damir Mandić.

Nakon provedene rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka  nabave izvođenja radova obnove na kulturnom dobru zgrade Gradskog muzeja, Trg J. J .Strossmayera 7, Karlovac**

Članak 1.

Postupak nabave radova obnove na kulturnom dobru zgrade Gradskog muzeja na adresi Trg Josipa Jurja Strossmayera 7, Karlovac, u cilju provedbe mjera zaštite predmetne zgrade oštećene u potresu, provest će se sukladno čl. 42. Zakona o obnovi zgrada oštećenih potresom (NN br. 120/20, 10/21 i 117/21 ) i čl. 6. Pravilnika o provedbi postupaka nabave roba, usluga i radova za postupke obnove (NN 126/21 i 19/22) u predmetu nabave: Izvođenje radova obnove na kulturnom dobru zgrade Gradskog muzeja na adresi Trg Josipa Jurja Strossmayera 7, Karlovac.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

Članak 2.

Procijenjena vrijednost nabave iznosi 7.969.500,00 kn bez poreza na dodanu vrijednost.

Članak 3.

Ovlašćuje se gradonačelnik Grada Karlovca da provede sve radnje u postupku predmetne nabave.

Članak 4.

Ova Odluka stupa na snagu osmog dana od dana objave u „Glasniku Grada Karlovca.“

**TOČKA 12.**

**Odluka o provedbi postupka  nabave izvođenja radova obnove na kulturnom dobru zgrade Hrvatskog doma, Ul. F. Kurelca 4, Karlovac**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka  nabave izvođenja radova obnove na kulturnom dobru zgrade Hrvatskog doma, Ul. F. Kurelca 4, Karlovac.

Budući da nije bilo rasprave, od nazočnih 18 vijećnika u vijećnici, vijeće je sa 18 glasova ZA donijelo:

**ODLUKU**

**o provedbi postupka  nabave izvođenja radova obnove na kulturnom dobru zgrade Hrvatskog doma, Ul. F. Kurelca 4, Karlovac**

Članak 1.

Postupak nabave radova obnove na kulturnom dobru zgrade Hrvatskog doma na adresi Ulica Frana Kurelca 4, Karlovac, u cilju provedbe mjera zaštite predmetne zgrade oštećene u potresu, provest će se sukladno čl. 42. Zakona o obnovi zgrada oštećenih potresom (NN br. 120/20, 10/21 i 117/21 ) i čl. 6. Pravilnika o provedbi postupaka nabave roba, usluga i radova za postupke obnove (NN 126/21 i 19/22) u predmetu nabave: Izvođenje radova obnove na kulturnom dobru zgrade Hrvatskog doma na adresi Ulica Frana Kurelca 4, Karlovac.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

Članak 2.

Procijenjena vrijednost nabave iznosi 25.000.000,00 kn bez poreza na dodanu vrijednost.

Članak 3.

Ovlašćuje se gradonačelnik Grada Karlovca da provede sve radnje u postupku predmetne nabave.

Članak 4.

Ova Odluka stupa na snagu osmog dana od dana objave u „Glasniku Grada Karlovca.“

**TOČKA 13.**

**Odluka o provedbi postupka  nabave izvođenja radova obnove na kulturnom dobru zgrade KAMOD, Ul. J. Kraša 2, Karlovac**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o provedbi postupka  nabave izvođenja radova obnove na kulturnom dobru zgrade KAMOD, Ul. J. Kraša 2, Karlovac.

U raspravi su sudjelovali: gospođa Ana Matan, gospođa Ljerka Horvat i gospodin Damir Mandić.

Nakon provedene rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka  nabave izvođenja radova obnove na kulturnom dobru zgrade KAMOD, Ul. J. Kraša 2, Karlovac**

Članak 1.

Postupak nabave radova obnove na kulturnom dobru zgrade KAMOD na adresi Ulica Josipa Kraša 2, Karlovac, u cilju provedbe mjera zaštite predmetne zgrade oštećene u potresu, provest će se sukladno čl. 42. Zakona o obnovi zgrada oštećenih potresom (NN br. 120/20, 10/21 i 117/21 ) i čl. 6. Pravilnika o provedbi postupaka nabave roba, usluga i radova za postupke obnove (NN 126/21 i 19/22) u predmetu nabave : Izvođenje radova obnove na kulturnom dobru zgrade KAMOD na adresi Ulica Josipa Kraša 2, Karlovac.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

Članak 2.

Procijenjena vrijednost nabave iznosi 12.600.000,00 kn bez poreza na dodanu vrijednost.

Članak 3.

Ovlašćuje se gradonačelnik Grada Karlovca da provede sve radnje u postupku predmetne nabave.

Članak 4.

Ova Odluka stupa na snagu osmog dana od dana objave u „Glasniku Grada Karlovca.“

**TOČKA 14.**

**Odluka o provedbi postupka javne nabave radova na izgradnji dječjeg igrališta Hrnetić**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlaže da se donese Odluka o provedbi postupka javne nabave radova na izgradnji dječjeg igrališta Hrnetić.

U raspravi su sudjelovali: gospodin Dimitrije Birač, gospođa Ana Matan, gospođa Ljerka Horvat i gospodin Damir Mandić.

Nakon provedene rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka javne nabave radova na izgradnji dječjeg igrališta Hrnetić**

**Članak 1.**

Postupak nabave radova na izgradnji dječjeg igrališta Hrnetić provest će se sukladno Zakonu o javnoj nabavi (NN broj: 120/2016) primjenom otvorenog postupka javne nabave male vrijednosti u predmetu nabave: Radovi na izgradnji dječjeg igrališta Hrnetić.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

**Članak 2.**

Procijenjena vrijednost nabave iznosi 2.080.000,00 kn bez PDV-a.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 15.**

**Odluka o provedbi postupka javne nabave radova na sanaciji odlagališta otpada Ilovac – izgradnja kazete, I. faza**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlaže da se donese Odluka o provedbi postupka javne nabave radova na sanaciji odlagališta otpada Ilovac – izgradnja kazete, I. faza

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka javne nabave radova na sanaciji odlagališta otpada Ilovac – izgradnja kazete, I. faza**

**Članak 1.**

Postupak nabave radova na sanaciji odlagališta otpada Ilovac- izgradnja kazete, I.faza provest će se sukladno Zakonu o javnoj nabavi (NN broj: 120/2016) primjenom otvorenog postupka javne nabave male vrijednosti u predmetu nabave: Radovi na sanaciji odlagališta otpada Ilovac-izgradnja kazete, I.faza.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

**Članak 2.**

Procijenjena vrijednost nabave iznosi 10.240.000,00 kn bez PDV-a.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 16.**

**Odluka o provedbi postupka javne nabave radova na energetskoj obnovi zgrade Javne vatrogasne postrojbe Grada Karlovca, Gažanski trg 11, Karlovac**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlaže da se donese Odluka o provedbi postupka javne nabave radova na energetskoj obnovi zgrade Javne vatrogasne postrojbe Grada Karlovca, Gažanski trg 11, Karlovac.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka javne nabave radova na energetskoj obnovi zgrade Javne vatrogasne postrojbe Grada Karlovca, Gažanski trg 11, Karlovac**

**Članak 1.**

Postupak nabave radova na energetskoj obnovi zgrade Javne vatrogasne postrojbe Grada Karlovca, Gažanski trg 11, Karlovac, provest će se sukladno Zakonu o javnoj nabavi („Narodne novine“ br. 120/2016) primjenom otvorenog postupka javne nabave male vrijednosti u predmetu nabave: Radovi na energetskoj obnovi zgrade Javne vatrogasne postrojbe Grada Karlovca, Gažanski trg 11, Karlovac.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

**Članak 2.**

Procijenjena vrijednost nabave iznosi 1.600.000,00 kuna bez poreza na dodanu vrijednost.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 17.**

**Odluka o provedbi postupka javne nabave radova na rekonstrukciji ulice Naselja Marka Marulića 10 – 10f**

Uvodno obrazloženje dala je gospođa Ljerka Horvat, dipl.iur., viša savjetnica za pravne poslove u Upravnom odjelu za gradnju i zaštitu okoliša.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlaže da se donese Odluka o provedbi postupka javne nabave radova na rekonstrukciji ulice Naselja Marka Marulića 10 – 10f.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**ODLUKU**

**o provedbi postupka javne nabave radova na rekonstrukciji ulice Naselja Marka Marulića**

**10 – 10f**

**Članak 1.**

Postupak nabave radova na rekonstrukciji ulice Naselje Marka Marulića 10 - 10f, provest će se sukladno Zakonu o javnoj nabavi („Narodne novine“ br. 120/2016) primjenom otvorenog postupka javne nabave male vrijednosti u predmetu nabave: Radovi na rekonstrukciji ulice Naselje Marka Marulića 10 - 10f.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

**Članak 2.**

Procijenjena vrijednost nabave iznosi 1.600.000,00 kuna bez poreza na dodanu vrijednost.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 18.**

**Zaključak o prihvaćanju Godišnjeg izvješća o ostvarenju plana i programa rada Dječjeg vrtića Četiri rijeke za 2021./2022. pedagošku godinu**

Uvodno obrazloženje dala je gospođa Anita Štefanac, ravnateljica Dječjeg vrtića „Četiri rijeke“.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlaže da se donese Zaključak o prihvaćanju Godišnjeg izvješća o ostvarenju plana i programa rada Dječjeg vrtića Četiri rijeke za 2021./2022. pedagošku godinu

U raspravi su sudjelovali: gospođa Ana Matan, gospodin Dimitrije Birač i gospođa Anita Štefanac.

Nakon provedene rasprave, od nazočnih 19 vijećnika u vijećnici, vijeće je sa 16 glasova ZA i 3 glasa SUZDRŽANA donijelo:

**ZAKLJUČAK**

**o prihvaćanju Godišnjeg izvješća o ostvarenju plana i programa rada Dječjeg vrtića Četiri rijeke za 2021./2022. pedagošku godinu**

I.

Prihvaća se Godišnje izvješće o ostvarenju plana i programa rada Dječjeg vrtića Četiri rijeke za 2021./2022. pedagošku godinu u tekstu kako su ga vijećnici dobili s pozivom za ovu sjednicu Gradskog vijeća Grada Karlovca.

II.

Ovaj Zaključak objavit će se u Glasniku Grada Karlovca, a tekst Izvješća pohranit će se uz izvornik i neće se objavljivati.

**TOČKA 19.**

**Zaključak o prihvaćanju Godišnjeg izvješća o ostvarenju plana i programa rada Dječjeg vrtića Karlovac za 2021./2022. pedagošku godinu**

Uvodno obrazloženje dala je gospođa Danka Pavletić, ravnateljica Dječjeg vrtića „Karlovac“.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlaže da se donese Zaključak o prihvaćanju Godišnjeg izvješća o ostvarenju plana i programa rada Dječjeg vrtića Karlovac za 2021./2022. pedagošku godinu.

U raspravi su sudjelovali: gospodin Dimitrije Birač i gospođa Danka Pavletić.

Nakon provedene rasprave, od nazočnih 19 vijećnika u vijećnici, vijeće je sa 16 glasova ZA i 3 glasa SUZDRŽANA donijelo:

**ZAKLJUČAK**

**o prihvaćanju Godišnjeg izvješća o ostvarenju plana i programa rada Dječjeg vrtića Karlovac za 2021./2022. pedagošku godinu**

I.

Prihvaća se Godišnje izvješće o ostvarenju plana i programa rada Dječjeg vrtića Karlovac za 2021./2022. pedagošku godinu u tekstu kako su ga vijećnici dobili s pozivom za ovu sjednicu Gradskog vijeća Grada Karlovca.

II.

Ovaj Zaključak objavit će se u Glasniku Grada Karlovca, a tekst Izvješća pohranit će se uz izvornik i neće se objavljivati.

**TOČKA 20.**

**Rješenje o imenovanju Povjerenstva za provođenje javnog natječaja i za utvrđivanje liste reda prvenstva za kupnju stana iz programa društveno poticane stanogradnje (POS) na području Grada Karlovca**

Uvodno obrazloženje dala je gospođa Tatjana Gojak, dipl. iur., pročelnica Upravnog odjela za imovinsko pravne poslove i upravljanje imovinom.

Predsjednik Gradskog vijeća izvijestio je vijećnike da je Odbor za izbor i imenovanja razmatrao navedenu točku te predlaže da se donese Rješenje o imenovanju Povjerenstva za provođenje javnog natječaja i za utvrđivanje liste reda prvenstva za kupnju stana iz programa društveno poticane stanogradnje (POS) na području Grada Karlovca.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**RJEŠENJE**

**o imenovanju Povjerenstva za provođenje javnog natječaja i za utvrđivanje liste reda prvenstva za kupnju stana iz programa društveno poticane stanogradnje (POS) na području Grada Karlovca**

**I.**

U Povjerenstvo za provođenje javnog natječaja i za utvrđivanje liste reda prvenstva za kupnju stana iz programa društveno poticane stanogradnje (POS) na području Grada Karlovca imenuju se:

1. Damir Mandić, dipl.teol.– za predsjednika Povjerenstva,
2. Emina Lukin Galaso, dipl. oec. – za članicu APN-a,
3. Dijana Pibernik, dipl.ing.građ. – za članicu,
4. Lidija Malović, dipl.oec. – za članicu,
5. Tatjana Gojak, dipl.iur. – za članicu,
6. Josip Čavlović – za člana,
7. Dragica Malović – za članicu.
8. Ivana Fočić, mag.rel.int. – za zamjenicu predsjednika Povjerenstva
9. Antonija Strbad – za zamjenicu članice APN-a,
10. Dr.sc. Ana Hranilović Trubić, dipl.ing.građ. – za zamjenicu članice,
11. Marica Pipić Slaćanin, dipl.oec. – za zamjenicu članice,
12. Draženka Sila Ljubenko, prof. pedagogije – za zamjenicu članice,
13. Danko Butala – za zamjenu člana
14. Draženka Polović – za zamjenicu članice.

**II.**

Povjerenstvo iz toč. I. ovog Rješenja sudjeluje u izradi Odluke o uvjetima, mjerilima i postupku za utvrđivanje reda prvenstva za kupnju stana iz Programa POS-a na području Grada Karlovca, provodi postupak javnog natječaja za utvrđivanje liste reda prvenstva za kupnju stana iz Programa POS-a, obavlja bodovanje po zaprimljenim zahtjevima, utvrđuje prijedlog liste reda prvenstva, te ostale poslove propisane Odlukom.

**III.**

Članovi povjerenstva, njihovi zamjenici i članovi njihovih obitelji ne mogu se natjecati za kupnju stanova iz Programa društveno poticane stanogradnje (POS) na području Grada Karlovca na natječaju za koji su imenovani.

**IV.**

Ovo Rješenje stupa na snagu danom donošenja i objavit će se u „Službenom glasniku Grada Karlovca“.

**TOČKA 21.**

**Rješenje za odobrenje prekoračenja najviše dopuštene razine buke na manifestaciji „#BeActive Night“ Karlovačkoj športskoj zajednici Karlovac**

Uvodno obrazloženje dala je gospođa Biserka Cukina Tropčić, dipl.oec., savjetnica za turizam u Upravnom odjelu za gospodarstvo, poljoprivredu i turizam.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlaže da se donese Rješenje za odobrenje prekoračenja najviše dopuštene razine buke na manifestaciji „#BeActive Night“ Karlovačkoj športskoj zajednici Karlovac.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**RJEŠENJE**

**za odobrenje prekoračenja najviše dopuštene razine buke na manifestaciji „#BeActive Night“ Karlovačkoj športskoj zajednici Karlovac**

I.

Karlovačkoj športskoj zajednici Karlovac, Rakovac1, Karlovac, OIB: 29486799715, (u daljnjem tekstu: Podnositelj zahtjeva) se za vrijeme održavanja sportsko-rekreacijske manifestacije „#BeActiva Night“ (u daljnjem tekstu: Manifestacija) odobrava prekoračenje najviše dopuštene razine buke do 88 dB (decibela) mjereno na izvoru buke.

Manifestacija će se održati na Šetalištu dr. Franje Tuđmana u Karlovcu: dio šanca i Glazbeni paviljon, na dan 24.9.2022. godine u vremenu od 19:00 do 22:30 sati.

Odobrenje i uvjete za korištenje javne površine Podnositelj zahtjeva je ishodilo od Upravnog odjela za komunalno gospodarstvo Grada Karlovca (Rješenje KLASA: UP/I-944-08/22-01/154, URBROJ: 2133-17-03/08-22-5 od 1.9.2022. godine).

II.

Podnositelj zahtjeva je u Zahtjevu za odobrenje prekoračenja dopuštene razine buke naveo da će mjerenje razine buke provesti ovlaštena osoba za mjerenje buke: ZIRS d.o.o. (Zavod za istraživanje i razvoj sigurnosti d.o.o., ZIRS laboratorij iz Zagreba).

Podnositelj zahtjeva je obvezan izvještaj o mjerenju buke u roku od 30 dana od dana održavanja Manifestacije dostaviti Gradu Karlovcu, Upravnom odjelu za gospodarstvo, poljoprivredu i turizam.

III.

Protiv ovog Rješenja ne može se izjaviti žalba, već se može pokrenuti upravni spor.

IV.

Ovo Rješenje objaviti će se u „Glasniku Grada Karlovca“.

Dovršeno u 15:50

ZAPISNIČAR PREDSJEDNIK

Mirna Mileusnić GRADSKOG VIJEĆA GRADA KARLOVCA

Marin Svetić, dipl.ing.šumarstva