|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

GRADSKO VIJEĆE

KLASA: …….

URBROJ: ……

Karlovac, …….

**PRIJEDLOG**

Na temelju članka 12. stavka 3. Zakona o ustanovama („Narodne novine”, broj 76/93, 29/97, 47/99, 35/08 i 127/19), čl. 35 Zakona o kulturnim vijećima i financiranju javnih potreba u kulturi („Narodne novine“ broj 83/22), članka 34. i 97. Statuta Grada Karlovca („Glasnik Grada Karlovca“, br. 9/21 – potpuni tekst, 10/22) i Ugovora o provedbi projekta „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu, KK.1.1.17.0001, Gradsko vijeće Grada Karlovca na \_\_\_\_\_ sjednici održanoj dana \_\_\_\_\_\_\_\_\_\_\_donijelo je

**O D L U K U**

**o osnivanju ustanove „Kino Edison“,**

**multimedijski centar za kulturno - turističke sadržaje**

OPĆE ODREDBE

Članak 1.

Ovom Odlukom osniva se „Kino Edison“ multimedijski centar za kulturno – turističke sadržaje kao ustanova u kulturi (u daljnjem tekstu: Ustanova).

Sjedište Ustanove je u Karlovcu, Šetalište dr. Franje Tuđmana 13.

Osnivač i vlasnik Ustanove je Grad Karlovac, OIB: 25654647153, Banjavčićeva 9, Karlovac (u daljnjem tekstu: Osnivač).

Članak 2.

Ustanova iz članka 1. ove Odluke osniva se u okviru projekta „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“, KK.06.1.1.17.0001 koji je sufinanciran iz Europskog fonda za regionalni razvoj, Operativni program Konkurentnost i kohezija 2014-2020. Korisnik je Grad Karlovac , a partneri u projektu su Kinoklub Karlovac, Gradsko kazalište „Zorin dom“ i Turistička zajednica grada Karlovca.

Cilj projekta je unaprijediti turističku ponudu grada Karlovca revitalizacijom nekadašnjeg kina Edison, objekta pod pojedinačnom zaštitom Ministarstva kulture i medija uz pokretanje integriranih inovativnih turističkih sadržaja temeljenih na kombinaciji kulturne baštine i modernih tehnologija.

Revitalizirani objekt bivšeg kina Edison će realizacijom projekta postati središtem festivalskih sadržaja, obrazovnog i konferencijskog turizma te faktor integracije različitih turističkih programa i proizvoda kojima su poveznice kulturna baština, audio – vizualne i scenske umjetnosti te primjena modernih tehnologija.

Realizacijom projekta ostvarit će se pozitivni učinci na broj zaposlenih osoba u turizmu, broj posjetitelja, produljenje turističke sezone te broj novoosnovanih malih i srednjih poduzeća u sektoru turizma i srodnih industrija.

Članak 3.

Ustanova ima svojstvo pravne osobe i upisuje se u sudski registar.

II. NAZIV, SJEDIŠTE 1 DJELATNOST USTANOVE

Članak 4.

Ustanova će obavljati djelatnost, poslovati i sudjelovati u pravnom prometu pod nazivom: „Kino Edison“, multimedijski centar za kulturno – turističke sadržaje.

O promjeni naziva i sjedišta Ustanove odlučuje Osnivač.

Članak 5.

Misija, vizija i djelatnosti Ustanove definirani su u skladu s ciljevima, očekivanim rezultatima i pokazateljima uspješnosti projekta „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“.

Misija Ustanove: Spojem tradicije i novih tehnologija pozicioniramo „Kino Edison“ kao karlovački centar za kinematografiju, festivale i konferencije, unapređujemo kulturno - turističku ponudu, čime potičemo gospodarski rast i društveni razvoj i podižemo razinu svijesti o potrebi očuvanja kulturne baštine i promicanja kulturnih djelatnosti.

Vizija Ustanove: Mjesto inspiracije i doživljaja, zabave i učenja, mjesto koje nas pokreće.

Ustanova će djelovati na povezivanju i suradnji s dionicima iz javnog, civilnog i privatnog sektora u svrhu kreiranja dodatne kulturno – turističke ponude u gradu Karlovcu; razvijati međunarodnu suradnju na području kulture, a posebice kreativnih industrija te poticati i razvijati svijest o potrebi očuvanja materijalne i nematerijalne kulturne baštine.

Ustanova obavlja slijedeće djelatnosti:

- djelatnost upravljanja obnovljenom zgradom nekadašnjeg kina Edison sa svim pripadajućim sadržajima u vlasništvu Grada Karlovca i drugim objektima u vlasništvu Grada Karlovca koje joj povjeri Osnivač po posebnim odlukama;

- provodi, afirmira i potiče kulturno-umjetničko stvaralaštvo i druge aktivnosti od interesa za Grad Karlovac u svrhu kulturnog, turističkog i gospodarskog razvoja Grada Karlovca.

Ustanova obavlja i druge djelatnosti koje služe obavljanju djelatnosti upisane u sudski registar:

Audiovizualne djelatnosti;

Pretprodukcija, proizvodnja i distribucija audio vizualnih djela uključujući djelatnost proizvodnje filmova i video filmova, djelatnosti koje slijede nakon proizvodnje filmova i video filmova, distribucija filmova i video filmova te djelatnosti prikazivanja filmova;

Komplementarne djelatnosti audiovizualnim djelatnostima;

Istraživanje i razvoj u području kulture;

Organizacija i održavanja raznih kulturnih i drugih programa;

Organizacija domaćih i međunarodnih filmskih programa i manifestacija;

Organizacija sastanaka i poslovnih sajmova;

Organiziranje savjetovanja, stručnih skupova, predavanja, tečajeva, seminara, izložbi, radionica i sličnih skupova s područja kulture i audiovizualnih djelatnosti;

Izdavačke djelatnosti;

Iznajmljivanje prostora i opreme;

Djelatnosti pružanja usluga u posebnim oblicima turističke ponude sukladno. Zakonu o pružanju usluga u turizmu;

Pružanje usluga u trgovini, trgovina na malo u specijaliziranoj prodavaonici i trgovina na malo izvan prodavaonice sukladno Zakonu o trgovini;

Prodaja na malo izdanja i proizvoda kojima se promiče kultura i audiovizualna djelatnost, u okviru djelatnosti Ustanove;

Suradnja s udrugama, pojedincima i ustanovama na području kulture i audiovizualne djelatnosti.

Ustanova može obavljati i druge djelatnosti utvrđene Statutom koje služe obavljanju djelatnosti upisane u sudski registar, ako se te djelatnosti u manjem opsegu ili uobičajeno obavljaju uz djelatnost iz stavka 5. i 6. ovog članka.

III. TIJELA USTANOVE, UPRAVLJANJE 1 VOĐENJE POSLOVA USTANOVE

Članak 6.

Ustanovom upravlja Upravno vijeće.

Upravno vijeće ima 3 člana.

Dva (2) člana Upravnog vijeća imenuje i razrješava Gradonačelnik, a od toga jednog (1) člana Upravnog vijeća predlažu projektni Partneri iz članka 2. ove Odluke iz redova istaknutih kulturnih i znanstvenih djelatnika, pravnih, ekonomskih i financijskih stručnjaka.

Trećeg člana Upravnog vijeća imenovat će zaposlenici Ustanove kao svog predstavnika sukladno zakonu kojim se uređuju radni odnosi.

Mandat predsjednika i članova Upravnog vijeća traje četiri godine i mogu biti ponovno imenovani.

Članak 7.

Nadležnost Upravnog vijeća te način njegova rada i odlučivanja utvrdit će se Statutom Ustanove.

Članak 8.

Ravnatelj je poslovodni i stručni voditelj Ustanove.

Za ravnatelja može biti imenovana osoba koja ispunjava uvjete određene zakonom, aktom o osnivanju i Statutom ustanove.

Ravnatelja imenuje i razrješava Gradonačelnik uz prethodno mišljenje Upravnog vijeća.

Ravnatelj se imenuje na četiri godine.

Članak 9.

Ravnatelj organizira i vodi rad i poslovanje Ustanove, predstavlja i zastupa Ustanovu, poduzima sve pravne radnje u ime i za račun Ustanove, odgovara za zakonitost rada Ustanove, te obavlja i druge poslove određene zakonom te Statutom Ustanove.

Članak 10.

Ustanova će obavljati svoju djelatnost na temelju godišnjeg plana i programa rada i razvitka koji se donosi za svaku godinu.

Članak 11.

Ustanova može imati i druga stručna i savjetodavna tijela utvrđena Statutom Ustanove.

Sastav, osnivanje i poslovi tijela iz stavka l. ovog članka uređuju se Statutom Ustanove.

Članak 12.

Ustanova ima Statut i druge opće akte.

Statutom Ustanove pobliže se uređuje ustrojstvo, ovlasti, način rada i odlučivanja pojedinih tijela Ustanove, međusobna prava i obveze Osnivača i Ustanove koja nisu uređena ovom Odlukom te prava i obveze Ustanove u vezi s obavljanjem djelatnosti koja nisu uređena ovom Odlukom.

Članak 13.

Statut Ustanove donosi Upravno vijeće uz prethodnu suglasnost Osnivača Ustanove.

Upravno vijeće Ustanove dužno je donijeti Statut u roku od 30 dana od dana konstituiranja.

IV. SREDSTVA POTREBNA ZA OSNIVANJE 1 POČETAK RADA USTANOVE

Članak 14.

Sredstva za osnivanje, početak rada i poslovanje Ustanove osiguravaju se u Proračunu Osnivača te iz drugih izvora sukladno zakonu.

Sredstva za rad koja su pribavljena od Osnivača, stečena pružanjem usluga i prodajom proizvoda ili su pribavljena iz drugih izvora čine imovinu Ustanove.

Ako u obavljanju svoje djelatnosti Ustanova ostvari dobit, ta se dobit upotrebljava isključivo za obavljanje i razvoj djelatnosti Ustanove, u skladu s ovom odlukom i Statutom Ustanove.

Osnivač može odlučiti da dobit Ustanove upotrijebi za razvoj i obavljanje istovrsne djelatnosti druge ustanove kojoj je Osnivač.

Članak 15.

Prostor i opremu za rad Ustanove osigurava Osnivač.

Prostor i oprema Ustanove su u vlasništvu Grada Karlovca kao Osnivača, a bit će dani Ustanovi na korištenje, sukladno Ugovoru o dodjeli bespovratnih sredstava

V. POKRIVANJE GUBITAKA USTANOVE

Članak 16.

Ustanova za obveze prema trećima odgovara cijelom svojom imovinom.

Osnivač Ustanove solidarno i neograničeno odgovara za obveze Ustanove.

Ako u obavljanju svoje djelatnosti Ustanova ostvari gubitak, isti će pokriti Osnivač.

VI. OGRANIČENJA GLEDE RASPOLAGANJA NEKRETNINAMA 1 DRUGOM IMOVINOM USTANOVE

Članak 17.

Ustanova ne može bez suglasnosti Osnivača steći, opteretiti ili otuđiti nekretnine.

Ustanova ne može bez suglasnosti Osnivača steći, opteretiti ili otuđiti drugu imovinu čija je vrijednost veća od vrijednosti utvrđene Statutom Ustanove.

VII. ZAVRŠNE ODREDBE

Članak 18.

Do imenovanja ravnatelja Ustanove sukladno ovoj Odluci, Osnivač imenuje Marijanu Tomičić, pročelnicu Upravnog odjela za razvoj grada i EU fondove, za privremenu ravnateljicu Ustanove.

Privremena ravnateljica Ustanove je ovlaštena pod nadzorom Osnivača obaviti pripreme za početak rada Ustanove, a posebno pribaviti potrebne dozvole za početak rada, podnijeti prijavu za upis Ustanove u Sudski registar ustanova, predstavljati i zastupati Ustanovu i odgovarati za zakonitost rada Ustanove.

Članak 19.

Odluku o prestanku Ustanove donosi Osnivač uz prethodno mišljenje Ministarstva kulture i medija.

Članak 20.

Sve troškove u svezi osnivanja Ustanove snosi Osnivač.

Članak 21.

Ova Odluka stupa na snagu osmoga dana od dana objave u „Glasniku Grada Karlovca“.

KLASA:

URBROJ:

Karlovac,

PREDSJEDNIK

GRADSKOG VIJEĆA GRADA KARLOVCA

Marin Svetić,dipl.ing.šum.

Dostaviti:

1. Upravni odjel za razvoj grada i EU fondove, ovdje
2. Upravni odjel za opće poslove, na znanje
3. Upravni odjel za proračun i financije, na znanje
4. Predsjednik Gradskog vijeća, ovdje
5. Dokumentacija
6. GGK
7. Zapisnik
8. Pismohrana

**OBRAZLOŽENJE**

Ovom Odlukom , koja se temelji na relevantnim odredbama Zakona o ustanovama („Narodne novine”, broj 76/93, 29/97, 47/99, 35/08 i 127/19) i Zakona o kulturnim vijećima i financiranju javnih potreba u kulturi („Narodne novine“ broj 83/22), predlaže se osnivanje Ustanove u kulturi koja će svojim djelovanjem jamčiti održivost rezultata i pokazatelja projekta „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“ u razdoblju izvještavanja nakon provedbe projekta.

Grad Karlovac u svojstvu Nositelja, provodi projekt „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“ , ugovor broj KK.06.1.1.17.0001 koji je financiran iz Europskog fonda za regionalni razvoj, Operativni program Konkurentnost i kohezija. Razdoblje provedbe Projekta je  od 02. studenoga 2021. do 02. svibnja 2023. godine. Ukupna vrijednost projekta je 7.785.901,25 HRK od čega su 85% bespovratna sredstva.

Svrha projekta je unaprijediti turističku ponudu grada Karlovcu revitalizacijom uređene brownfield lokacije, objekta pod pojedinačnom zaštitom Ministarstva kulture uz pokretanje integriranih inovativnih turističkih sadržaja temeljenih na kombinaciji kulturne baštine i modernih tehnologija

Projektom „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“ , prostor nekadašnjeg kina Edison će se urediti i integrirati s programima u domeni festivalskog, konferencijskog (poslovnog) i obrazovnog turizma što će značajno utjecati na povećanje broja turista i posjetitelja, produljenje prosječnog broja dana boravka te rast zaposlenosti i prihoda u turizmu.

Realizacijom projekta omogućit će se provedba 3 ključna turistička sadržaja:

Konferencijski turizam - uređenjem dvorana/multifunkcionalnih prostora u kinu Edison stvorit će se preduvjeti za održavanje poslovnih konferencija uz primjenu najsuvremenijih tehnologija (streaming, virtualna i proširena stvarnost) s prostorom za interaktivan/radionički rad.

Festivalski turizam zasnovan na scenskim i audiovizualnim umjetnostima (organizacija filmskih, kazališnih, fotografskih i drugih festivala) nacionalnog i međunarodnog karaktera.

Obrazovni turizam će se temeljiti na razvoju inovativnih modela poučavanja, gdje će se pojedine teme iz nastavnog kurikuluma obrađivati i prenositi uz pomoć najsuvremenijih tehnologija i ostali tematski sadržaji zasnovani na audiovizualnoj i scenskoj umjetnosti.

Projekt „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“ je od iznimnog značaja za Grad Karlovac. Revitalizirani objekt bivšeg kina Edison će realizacijom projekta postati središtem festivalskih sadržaja, obrazovnog i konferencijskog turizma te faktor integracije različitih turističkih programa i proizvoda kojima su poveznice kulturna baština, audio – vizualne i scenske umjetnosti te primjena modernih tehnologija. Svrha projekta proizlazi iz temeljnog izazova s kojim se suočava Karlovac u razvoju turističke ponude.

Iako grad bilježi stalan rast posjeta i broja noćenja, zbog idealnog prometnog položaja uvjetovanog blizinom važnih prometnih pravaca te grada Zagreba, turistički potencijali grada nisu dovoljno razvijeni, u prvom redu jer ne postoji dovoljno atraktivna i koherentna turistička ponuda. Istovremeno Karlovac ima značajne potencijale koji počivaju na bogatoj kulturnoj baštini. Realizacijom projekta ostvarit će se pozitivni učinci na broj zaposlenih osoba u turizmu, broj posjetitelja, produljenje turističke sezone te broj novoosnovanih malih i srednjih poduzeća u sektoru turizma i srodnih industrija.

Cilj osnivanja Ustanove je održivost rezultata projekta, jer će Ustanova provoditi , afirmirati i poticati kulturno-umjetničko stvaralaštvo i druge aktivnosti od interesa za Grad Karlovac u svrhu kulturnog, turističkog i gospodarskog razvoja Grada Karlovca.

Navedeno će se ostvariti kroz pretežitu audiovizualnu djelatnost Ustanove odnosno djelatnost

pretprodukcije, proizvodnje i distribucije audio vizualnih djela uključujući djelatnost proizvodnje filmova i video filmova, djelatnosti koje slijede nakon proizvodnje filmova i video filmova, distribuciju filmova i video filmova te djelatnosti prikazivanja filmova, kao i komplementarne djelatnosti audiovizualnim djelatnostima.

Pravilna provedba projekta i njegova održivost su ne samo predmet ugovora o dodjeli bespovratnih sredstava nego zaista i prilika za razvoj kulturne scene i turizma u Karlovca.

Iz navedenih razloga Grad Karlovac je odlučio osnovati ustanovu koja će dugoročno djelovati na ostvarenju planiranih ciljeva projekta „ITU - Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu“.

pročelnica

mr. sc. Marijana Tomičić, dipl. pol.